ⵔⴰ38_ ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵡⴰⵢⵢⴰⴹ 38. 1- ⵔⴰⴷ ⵎⵜⴰⵀⴰⵍⵏ, ⵜⵏⵏⴰ ⴰⵙ: " ⴰⵡⴷⴷⵉ ⵔⴰⴷ ⴼⵍⵍⴰⴽ ⵛⵔⴹⵖ, ⵉⵖ ⴷ ⵉⵇⵇⴰⵏ ⴰⴷ ⴳⵉⴳⵉ ⵜⵜⴰⵎⵏⴷ ⵉⵡⴰⵍⵉⵡⵏ ⵏ ⵎⴷⴷⵏ, ⵍⵍⴰⵀ ⵉⵀⵏⵏⵉⴽ, 38. 2- ⴰⵛⴽⵓ ⵓⵔ ⴰⴷ ⴰⵖ ⴰⵊⵊⵏ ⴰⴷ ⵏⵎⵓⵏ ". 38. 3- ⵉⵏⵏⴰ ⴰⵙ " ⴰⵡⴷⴷⵉ, ⵓⵔ ⵔⴰⴷ ⴳⵉⴳⵎ ⴰⵎⵏⵖ ⴽⵔⴰ ⵉⴳⴰⵏ ⵍⵅⵍⵇ, ⵎⵏ ⵖⵉⵔ ⴰⵍⵍⵏ ⵉⵏⵓ. " ⵉⵡⴰ ⵎⵜⴰⵀⴰⵍⵏ. 38. 4- ⵉⵡⴰ ⴽⴽⵏ ⵖⴰⵢⵍⵍⵉ ⴽⴽⴰⵏ. ⵙ ⵏⵏ ⴷⵉⴷⵙ ⵢⵓⴼⴰ ⵢⴰⵏ ⵍⵅⵍⵇ; ⵉⴹⵓⴼ ⵜⵏ ⴰⵍⵍⵉⵖⵉⴷⴷⴰ ⵖⵡⵡⴰⵏⵏ ⴼⵃⴰⵍ ⵜ; 38. 5- ⵉⵏⵏⴰ ⴰⵙ: " ⵖ ⴰⵙⵙ ⴰⵏⵏ ⵜⵏⵏⵉⴷ ⵉⵢⵉ: " ⴰⴷ ⵓⵔ ⴳⵉⴳⵉ ⵜⵜⴰⵎⵏⴷ ⵎⴷⴷⵏ, ⵎⵏ ⵖⵉⵔ ⴰⵍⵍⵏ ⵏⵏⴽ ", ⵏⵏⵉⵖ ⴰⵎ " ⵡⴰⵅⵅⴰ "; 38. 6- ⵉⵡⴰ ⵖ ⴰⵙⵙ ⴰⴷ, ⵉⵙ ⵓⵔ ⴽⵎ ⵉⴷ ⵓⴼⵉⵖ ⵙ ⵡⴰⵍⵍⵏ ⵉⵏⵓ, ⵢⴰⴽ ⵓⵔ ⵙⵓⵍ ⵉⴳⵉ ⵜⴰⵛⵛⵉⵟⴰⵏⵜ?! " 38. 7- ⵜⵏⵏⴰ ⴰⵙ: " ⵉⵙ ⵓⵔ ⴷ ⵓⴽⴰⵏ ⴷⴰ ⴳⵉⴳⵉ ⵜⵜⴰⵎⵏⴷ ⴰⵍⵍⵏ ⵏⵏⴽ, ⵉⵡⴰ ⵍⵍⴰⵀ ⵉⵀⵏⵏⵉ ⴽ ". 38. 8- ⵜⵏⴽⵔ ⵜⴼⴼⵖ. ⵉⴷⴷⵓ ⵉⵔⴰⵔ ⵜⵜ ⵉⴷ, ⵉⵏⵏⴰ ⴰⵙ: " ⵓⵔⵔⵉ ⴷ ⵙ ⵜⴳⵎⵎⵉ ⵏⵏⵎ; ⵓⵔ ⴰ ⴳⴳⵉⴳⵎ ⴰⵎⵏⵖ ⵃⵜⵜⴰ ⴰⵍⵍⵏ ⵉⵏⵓ. 38. 8- ⴽⵔⴰ ⴽⵎ ⵓⴽⴰⵏ ⵉⵄⵊⴱⵏ ⵜⵙⴽⵔⴷ ⵜ. ". ⵉⵡⴰ ⵜⵡⵔⵔⵉ ⴷ. 39 ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵓⴼⵓⵍⵍⵓⵙ 39. 1- ⵍⵇⵇⵉⵙⵙⵜ ⵏ ⵢⴰⵏ ⵓⵔⴳⴰⵣ ⵉⵜⴰⵀⵍⵏ ⵢⴰⵜ ⵏ ⵜⵎⵖⴰⵔⵜ, ⵜⴳⴳⴰⵡⵔ ⴷⴰⵔⵙ, 39. 2- ⴰⵔ ⵢⴰⵏ ⵡⴰⵙⵙ ⴳⴳⴰⵡⵔⵏ ⵖ ⵜⴰⴼⵓⴽⵜ, ⵉⵍⵉⵏ ⴽⵔⴰ ⵏ ⵉⴼⵓⵍⵍⵓⵙⵏ ⵖ ⵜⴰⵎⴰ ⵏⵏⵙⵏ, 39. 3- ⵜⴹⵓⴼ ⵜⵎⵖⴰⵔⵜ ⵍⵍⵉ ⵢⴰⵏ ⵓⴼⵓⵍⵍⵓⵙ ⵅⵎⵙⴰ ⵎⵉⵏⵓⵜ: ⵉⵖⵍⵉ ⴼ ⵜⴼⵓⵍⵍⵓⵙⵜ ⵕⴱⵄⴰ ⵏ ⵍⴰⴹⵡⴰⵕ; 39. 4- ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ ⵉ ⵓⵔⴳⴰⵣ ⵏⵏⵙ: " ⴰⵡⴰⵍ ⵏ ⵓⴼⵓⵍⵍⵓⵙ ⴰⴷ, ⵉⵙ ⴷ ⵉⵏⵏⴰ ⵉⴳⴰ ⴰⵔⴳⴰⵣ, ⴽⵢⵢ ⵓⵔ ⵜ ⵜⴳⵉⴷ? " 39. 5- ⵉⵏⵏⴰ ⴰⵙ ⵓⵔⴳⴰⵣ ⵏⵏⵙ: " ⴰⵍⵍⵉⵖ ⵎⵉ? "; ⵜⵏⵏⴰ ⴰⵙ: " ⵛⵓⴼ ⵎⵏⵏⴰⵡ ⵍⴰⴹⵡⴰⵔ ⴰ ⴰⴷ ⴷ ⵉⴽⴽⴰ ⴷⴰⵔ ⵜⴼⵓⵍⵍⵓⵙⵜ; 39. 6- ⵉⵎⵎⴰ ⴽⵢⵢ ⴷⴰ ⵓⴽⴰⵏ ⵜⵙⴽⴰⵔⴷ ⵢⴰⵏ ⴹⴹⵓⵔ, ⵜⵏⵏⵉⴷ ⵉⵢⵉ: " ⵕⵎⵉⵖ "; ⵖⵉⴽⴽ ⵍⴰⴱⴷⴷⴰ ⴰⴷ ⵜⵙⴽⵔⴷ ⵖⵎⴽ ⴰⴷ ⵉⵙⴽⴰⵔ ⵓⴼⵓⵍⵍⵓⵙ ⴰⴷ! " 39. 7- ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ: " ⵡⴰⵅⵅⴰ. ⵖⵎⴽ ⴰⵏⵏ ⵉⵙⴽⵔ ⵓⴼⵓⵍⵍⵓⵙ ⴰⴷ ⵜ ⵙⴽⵔⵖ; ⵎⴽ ⴷⴰ ⵙⴽⴰⵔⵖ, ⴰⴷ ⵜ ⵉⵙⴽⵔ ⵓⵍⴰ ⵏⵜⵜⴰ "; 39. 8- ⵜⵏⵏⴰ ⴰⵙ: " ⵡⴰⵅⵅⴰ "; ⵉⵏⵏⴰ ⴰⵙ: " ⵉⵡⴰ, ⴹⵓⴼ ⵜ; ⵍⵓⵇⵇⵜ ⵉⵏⵏ ⴷⴰⵖ ⵉⵖⵍⵉ ⴼ ⵜⴼⵓⵍⵍⵓⵙⵜ, ⵜⵉⵏⵉⴷ ⵜ ⵉⴷ ". 39. 9- ⵉⵡⴰ ⵉⵎⵉⴽⴽ, ⵙ ⴷⴰⵖ ⴼⵍⵍⴰⵙ ⵉⵖⵍⵉ; ⵜⵏⵏⴰ ⴰⵙ: " ⵏⴽⵔ, ⴰⴳⴳⵯ ⴷ ⵉⵙ: ⵀⴰ ⵜ ⵉⵖⵍⵉ ⴷⴰⵖ "; ⵉⵏⵏⴰ ⴰⵙ " ⵏⴽⴽ ⵏⵉⵜ ⴰⴷ ⵖⵍⵉⵖ " 39. 10- ⵍⵍⵉⵖ ⵉⵎⵏⴰⴳⴳⴰⵔ ⴷ ⵜⵎⵖⴰⵔⵜ ⵉⵏⴽⵔ ⵢⴰⵎⵥ ⴰⴼⵓⵍⵍⵓⵙ, ⵢⴰⵎⵥ ⵜⴰⴼⵓⵍⵍⵓⵙⵜ, 39. 11- ⵢⴰⵡⵉ ⵜⵏ ⵙ ⵢⴰⵏ ⵓⵎⴷⴰ ⵏ ⵡⴰⵎⴰⵏ, ⵉⵙⵙⵄⵓⵎ ⵜⵏ ⴳⵉⵙ, ⵉⵟⵍⵇ ⴰⵙⵏ, ⵉⴷⴷⵓ ⴰⴷ ⵉⵜⵜⵓⴹⴹⴰ. 39. 12- ⵍⵍⵉⵖ ⴷ ⵉⵜⵜⵓⴹⴹⴰ ⵓⵔⴳⴰⵣ, ⵜⵄⵓⵎ ⵜⵎⵖⴰⵔⵜ ⵓⵍⴰ ⵏⵜⵜⴰⵜ; ⵉⵏⵏⴰ ⴰⵙ: " ⵉⵡⴰ ⵃⵜⵜⴰ ⴽⵔⴰ ⵏ ⵜⵡⵡⵓⵔⵉ ⵓⵔ ⴷⴰⵔⵎ ⵜⵍⵍⵉ: ⵖⵉⵔ ⴹⵓⴼ ⵉⴼⵓⵍⵍⵓⵙⵏ ⴰⴷ ". ⵜⵏⵏⴰ ⴰⵙ " ⵡⴰⵅⵅⴰ ". 39. 13- ⵜⴹⵓⴼ ⵜⵏ: ⵜⵎⵏ ⵢⵢⴰⵎ ⴰⴷ ⵓⵔ ⵊⵊⵉⵏ ⵉⵇⵇⵕⵕⵉⴱ ⵓⴼⵓⵍⵍⵓⵙ ⵍⵍⵉ ⵜⴰⴼⵓⵍⵍⵓⵙⵜ. ⵖⵉⵔ ⴷⴰ ⵉⵏⵙⵙⴰ: ⵚⴱⴰⵃ ⵍⵓⵇⵇⵜ ⵉⵏⵏ ⴷ ⵜⵓⵜ ⵜⴰⴼⵓⴽⵜ, ⵉⴷⴷⵓ ⵙ ⵉⵏⵏⴰ ⵉⵔⵖⴰⵏ, ⵉⴱⴷⴷ ⴳⵉⵙ ⴰⵔ ⵉⵖ ⴷ ⵜⵖⵍⵉ ⵜⴰⴼⵓⴽⵜ. 39. 14- ⵉⵏⵏⴰ ⴰⵙ ⵓⵔⴳⴰⵣ ⵍⵍⵉ ⵉ ⵜⵎⵖⴰⵔⵜ: " ⵉⵡⴰ, ⵜⵥⵕⵉⴷ ⴰⴼⵓⵍⵍⵓⵙ ⵍⵍⵉ ⵎⴰⴷ ⴰⵙ ⵉⵊⵕⴰⵏ?! "; ⵜⵏⵏⴰ ⴰⵙ: " ⵍⵄⵊⵊⴱ ⴰⵢⴰⴷ! ". 40- ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵉⵍⵖⵎⴰⵏ: 40. 1- ⵍⵇⵇⵉⵚⵜ ⵏ ⵢⴰⵏ ⵍⵅⵍⵇ ⵉⵜⴰⵀⵍ ⵢⴰⵜ ⵏ ⵜⵎⵖⴰⵔⵜ ⵉⵎⵥⵥⵉⵏ ⵙⵓⵍ, ⵜⴹⵕⵕⴼ ⴱⵣⵣⴰⴼ. 40. 2- ⴰⵔⴳⴰⵣ ⵉⵎⵇⵇⵓⵕ ⵛⵡⴰⵢ, ⵉⵜⵜⴱⵍⴰ ⴱⵣⵣⴰⴼ ⵙ ⵜⵥⴰⵍⵍⵉⵜ: ⴷⴰ ⵉⴽⵛⵛⵎ ⵜⵉⵣⵡⴰⵔⵏⵉⵏ ⵙ ⵍⵊⴰⵎⵄ, ⵓⵔ ⴰ ⴷ ⵉⵜⵜⴼⴼⴰⵖ ⴰⵔ ⵉⵖ ⵣⵔⵉⵏⵜ ⵜⵉⵏⵉⴹⵚ. 40. 3- ⵉⵡⴰ ⵜⵚⴱⵕ ⵜⵎⵖⴰⵔⵜ ⵍⵍⵉ; ⴷⴰ ⵜⵙⵙⵏⵡⴰ ⵉⵎⵏⵙⵉ, ⵜⵖⵎ ⵍⵃⵏⵏⴰ; ⵉⵡⴰ ⵜⵙⴽⵔ ⴰⴽⴽⵯ ⵎⴽⴷⴰ ⵙⴽⴰⵔⵏ ⵎⴷⴷⵏ ⵣⵣⵖ ⵜⴰⵥⵓⵍⵜ, ⵜⴳ ⵏⵏ ⵉⴹⵍⴰⵏ, ⴰⵔ ⵜⵜⵇⵇⵍ ⵙ ⵓⵔⴳⴰⵣ, ⵓⵔ ⵉⵍⵍⵉ. 40. 4- ⴰⵔⴳⴰⵣ ⵉⵔⴰ ⵜⴰⵥⴰⵍⵍⵉⵜ; ⵜⴰⵎⵖⴰⵔⵜ ⵜⵔⴰ ⵍⵍⵄⴱ; ⵉⵡⴰ ⵓⵔ ⴷ ⵎⵛⴰⵛⴽⴰⵏ 40. 5- ⵉⵡⴰ ⵜⵚⴱⵕ ⵜⵎⵖⴰⵔⵜ ⵍⵍⵉ ⵢⴰⵏ ⵡⴰⵢⵢⵓⵔ, ⵜⵚⴱⵕ ⵙⵉⵏ; ⴰⵔⴳⴰⵣ ⵎⴽⵍⵍⵉ ⵉⴳⴰ ⴰⴷ ⵓⴽⴰⵏ ⵉⴳⴰ; ⵓⵔ ⴰ ⵉⵜⵜⵣⴰⵢⴰⴷ, ⵓⵔ ⴰ ⵉⵜⵜⵏⴰⵇⵇⴰⵚ. 40. 6- ⵉⵡⴰ ⵢⴰⵏ ⵡⴰⵙⵙ ⵜⴰⵊⵊ ⵜ ⴰⵍⵍⵉⵖ ⴷ ⵉⴽⵛⵎ, ⵖ ⵉⵛⵛⴰ ⵉⵎⵏⵙⵉ, ⵉⴳⵏ, 40. 7- ⵜⵏⵏⴰ ⴰⵙ: " ⵍⴰⵅⴱⴰⵔ ⵏⵏⴽ ⴽⵢⵢ, ⵉⵙ ⵜⵍⵍⵉⴷ ⵙ ⵜⴳⵎⵎⵉ ⵏⵖⴷⴷ ⵓⵔ ⵉⵙⵙ ⵜⵍⵍⵉⴷ?, ⵉⵙ ⵜⵜⴰⵀⵍⴷ ⵏⵖⴷⴷ ⵓⵔ ⵜⵜⴰⵀⵉⵍⴷ? ⵏⵖⴷⴷ ⴰⵏⵏⴰ ⵜⵙⵙⵃⴹⵔⴷ, ⵜⵉⵏⵉⴷ ⵜ ⵉⴷ " 40. 8- ⵉⵏⵏⴰ ⴰⵙ: " ⵍⵍⵉⵖ ⵙ ⵜⴳⵎⵎⵉ, ⵜⴰⵀⵍⵖ, ⵓⵔ ⵛⵔⵉⴹⵖ ⴷ ⵍⵊⵎⴰⵄⵜ; 40. 9- ⵖⵉⵔ ⴷⴰ ⵉⵜⵜⴰⵙⵉ ⵟⵟⴰⵍⴱ ⵢⴰⵏ ⵍⴽⵜⴰⴱ, ⴰⵔ ⴳⵉⵙ ⵉⵜⵜⵏⴰⴹⴰⵕ, ⵏⴳⴳⴰⵡⵔ, ⵏⴹⵓⴼ ⵜ, 40. 10- ⴰⵍⵍⵉⵖ ⵏⵏ ⵉⴼⴼⵖ ⴼ ⵢⴰⵜ ⵜⵡⵔⵉⵇⵇⵜ, ⵉⵏⵏⴰ: " ⵡⴰⴷ ⵉⴳⴳⵉⵡⵔⵏ ⵖ ⵍⵊⴰⵎⵄ ⴰⵔ ⵉⵖ ⵉⵥⵥⵓⵍⵍ ⵜⵉⵏⵉⴹⵙ ⴷ ⵍⵉⵎⴰⵎ, ⵉⴷⴷⵓ ⵙ ⵜⴳⵎⵎⵉ ⵏⵏⵙ, ⵉⵊⵎⵄ ⵜⴰⵎⵖⴰⵔⵜ ⵏⵏⵙ, 40. 11- ⵣⵓⵏⴷ ⵉⵖⵔⵙ ⵉ ⵓⵍⵖⵎ ⴰⵙⵙ ⵏ ⵍⵄⵉⴷ ⵏ ⵜⴼⴰⵙⴽⴰ, ⵉⴱⴹⵓ ⵜ ⵉ ⵍⵎⵙⴰⴽⵉⵏ; ⵍⴰⵊⵕ ⴷⴰ ⴳⵉⵙ ⵉⵍⵍⴰⵏ, ⵓⵔ ⵉⵃⵓⴷⴷⵉ ". 40. 12- ⵜⵏⵏⴰ ⴰⵙ: " ⴰⵡⴰⵍ ⵉⵀⵢⵢⴰⵏ ⴰⵢⴰⵏⵏ ". ⵉⵏⴽⵔ ⵉⵊⵎⵄ ⵜⵜ; ⵜⵏⵏⴰ ⴰⵙ: " ⵀⴰ ⴰⵍⵖⵎ ⵏⵏⴽ, ⵜⵚⴷⴷⵇⵇⴷ ⵜ; ⵉⵡⴰ, ⵉⵅⵙⵙⴰ ⵡⵉⵏⵓ ". ⵉⵊⵎⵄ ⵜⵜ ⴷⴰⵖ, 40. 13- ⵜⵏⵏⴰ ⴰⵙ: " ⵉⵡⴰ ⵀⴰ ⵡⵉⵏⵓ, ⵙⴷⴷⵇⵇⵖ ⵜ, ⵉⵅⵙⵙⴰ ⵡⵉⵏ ⴱⴰⴱⴰⴽ ⵉⴳⵍⵍⵉⵏ " 40. 14- ⵉⵊⵎⵄ ⵜⵜ ⴷⴰⵖ, ⵜⵏⵏⴰ ⴰⵙ: " ⵉⵡⴰ ⵀⴰ ⵡⵉⵏ ⴱⴰⴱⴰⴽ, ⴰⴷ ⵜ ⵉⵕⵃⵎ ⵕⴱⴱⵉ; ⵉⵡⴰ, ⵉⵅⵙⵙⴰ ⵡⵉⵏ ⴱⴰⴱⴰ ⵉⴳⵍⵍⵉⵏ "; ⵉⵊⵎⵄ ⵜⵜ ⴷⴰⵖ; 40. 15- ⵜⵏⵏⴰ ⴰⵙ: " ⵉⵅⵙⵙⴰ ⵡⵉⵏ ⵡⴰⴷⴷⵊⴰⵕⵏ; ⵀⴰⵜⵉ ⵍⴰⵏ ⴼⵍⵍⴰⵖ ⵍⵃⴰⵇⵇ ". ⵉⵊⵎⵄ ⵜⵜ ⴷⴰⵖ. 40. 16- ⵜⵏⵏⴰ ⴰⵙ: " ⵓⵍⴰ ⵡⵉⵏ ⵟⵟⴰⵍⴱ ⴷⴰ ⴰⴽ ⵉⴼⴽⴰⵏ ⵍⵃⴰⴷⵉⵜ ⴰⴷ " 40. 17- ⵉⵏⴽⵔ ⵉⵙⵔⵙ ⵎⴰⵍⵙⴰ ⵏⵏⵙ, ⵉⴱⵇⵇⴰ ⵖ ⵜⴰⵛⵛⴰⵢⵉⵜ, ⵉⴼⴼⵖ ⵙ ⴱⵔⵔⴰ, ⵉⵏⵏⴰ ⴰⵙ: " ⵚⴱⵔ ⴰⴷ ⵏⵏ ⵓⵔⵔⵉⵖ ". 40. 18- ⴷⴰ ⵏⵏ ⵓⴽⴰⵏ ⵉⵙⴹⵓⵇⵇⵓⵔ ⵙ ⵍⵅⵍⵇ ⴰⵔ ⵉⵖ ⴷ ⵉⴼⴼⵖ, ⵉⵏⵏⴰ ⴰⵙ: " ⵃⵓⵕⵎⴰ ⴰⵙⵉ ⴷ ⴰⵄⵎⵓⴷ ⵜⵅⵍⴹ ⴷ ⴼⵍⵍⵉ ⵖ ⵜⴳⵎⵎⵉ ". 40. 19- ⵉⵏⵏⴰ ⴰⵙ ⵍⵅⵍⵇ ⴰⵏⵏ: " ⵢⴰⴽ ⵍⴰⴱⴰⵙ? "; ⵉⵏⵏⴰ ⴰⵙ: " ⵓⵔ ⵍⴰⴱⴰⵙ ⵡⴰⵍⵓ: 40. 20- ⵀⴰⵜⵉ ⵏⴽⵔⵏ ⵉⵢⵉ ⴷ ⵉⵍⵖⵎⴰⵏ ⵖ ⴳⵔ ⵉⴹⴰⵔⵔⵏ ⵏ ⵜⵎⵖⴰⵔⵜ. ⵀⴰⵜⵉ ⵓⵔ ⴷ ⵙⵔⵓⵏ ⵓⵛⴽⵉⵖ ⴰⵍⵍⵉⵖ ⵏⵖⵉⵖ ⵢⴰⵏ ⵍⵄⴰⴷⴰⴷ ". 40. 21- ⵉⵡⴰ ⵢⵉⵡⵔⵔⵉ ⴷⴰⵔ ⵜⵎⵖⴰⵔⵜ. ⵜⵏⵏⴰ ⴰⵙ: " ⵎⴰⵏⵉ ⴷ ⵜⴽⴽⵉⴷ? "; ⵉⵏⵏⴰ ⴰⵙ: " ⵖⵔⵉⵖ ⴷ ⵉ ⵍⵊⵎⴰⵄⵜ ⴰⴷ ⵏⵖⵉⵏ ⵉⵍⵖⵎⴰⵏ ⴰⴷ ⵉⴱⵇⵇⴰⵏ ". 41- ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴷ ⵍⵊⵎⴰⵄⵜ 41. 1- ⵍⵇⵇⵉⵚⵜ ⵏ ⵢⴰⵏ ⵓⵔⴳⴰⵣ ⵉⵜⴰⵀⵍ ⵢⴰⵜ ⵏ ⵜⵎⵖⴰⵔⵜ ⵉⴹⵔⵔⴼⵏ ⴱⵣⵣⴰⴼ, ⵡⴰⵍⴰⵢⵏⵏⵉ ⵜⴳⴰ ⵜⴰⵎⴳⴳⴰⵏⵜ. ⴽⵓⵍⵍⵓ ⵎⴰⴷ ⴰⵙ ⵜ ⵉⵏⵏⴰⵏ, ⵜⵏⵏⴰ ⴰⵙ " ⵡ ⴰⵅⵅⴰ ". 41. 2- ⵉⵖ ⴷ ⵢⵓⵛⴽⴰ ⴰⴷ ⴷⵉⴷⵙ ⵉⴼⵔⵓ, ⵓⵔ ⵉⵙⵙ ⵉⵙⵅⵙⵉ; ⵉⵖ ⴰⵙ ⵉⵚⴱⵔ ⵜⵊⵊⴼⴰ ⵍⵉⴼⵙⴰⴷ. ⵉⵏⴽⵔ ⵉⵕⵃⵍ, 41. 3- ⵉⵏⵏⴰ: " ⵖⵉⴷ ⵖ ⵙⵙⵏⵏ ⵎⴷⴷⵏ ⵜⴰⵎⵖⴰⵔⵜ ⴰⴷ ⵉⵙ ⵜⴳⴰ ⵖⵎⴽ ⴰⴷ, ⴰⴷ ⵜ ⴰⴽⴽⵯ ⴼⴼⵖⵖ ". 41. 4- ⵉⵏⴽⵔ ⵉⵕⵃⵍ, ⵉⴷⴷⵓ ⵙ ⵜⵇⵇⴱⵉⵍⵜ ⴰⴹⵏⵉⵏ, ⵉⴹⴰⵍⴱ ⴳⵉⵙ ⴹⴹⵉⴼ ⵏ ⵕⴱⴱⵉ, ⵏⵏⴰⵏ ⴰⵙ " ⵎⵔⵃⴱⴰ ⴱⵉⴽ "; ⴼⴽⵏ ⴰⵙ ⵎⴰⵏⵉ ⵖ ⴰ ⵉⵣⴷⴷⵖ. 41. 5- ⵉⵡⴰ ⵍⵍⵉⵖ ⵥⵕⴰⵏ ⵜⴰⵎⵖⴰⵔⵜ ⵏⵏⵙ ⵜⴹⵔⵔⴼ, ⵏⵏⴰⵏ ⴰⵙ: " ⵔⴰⴷ ⴰⵙ ⵏⵙⵎⵓⵏ ⵉ ⵓⵔⴳⴰⵣ ⴰⴷ ⵉⵎⵉⴽⴽ ⵏ ⵍⵄⵓⵍⵜ ⵎⴰ ⵖ ⴰ ⵉⵜⵜⴳⴳⴰ ⵜⴰⴽⴰⵜ, ⴰⵔ ⵉⵜⵜⵓⵙⴰⵄ ⴷ ⵉⵅⴼ ⵏⵏⵙ " 41. 6- ⵉⵡⴰ ⵙⵎⵓⵏⵏ ⴰⵙ ⵜⵜ, ⴱⴰⴱ ⵏ ⵕⵕⴱⴰⵄ ⴱⴰⴱ ⵏ ⵏⵏⵚⵚ ⴰⴱⵔⴰ, ⴱⴰⴱ ⵏ ⵍⵄⴰⴱⵕⵜ. 41. 7- ⵉⵡⴰ ⵙ ⴰ ⵉⵜⵜⵛⵄⴰ ⴰⵢⵜ ⵜⵎⴰⵣⵉⵔⵜ ⴽⵓⴷ ⴰⵙⵙ ⵖ ⵏⵏ ⴷⴰⵙ ⵓⵛⴽⴰⵏ, ⵏⵏⴰⵏ ⴰⵙ: " ⵉⵙ ⵜⵎⵢⴰⵔⴷ, ⴰⵖ ⵓⵔ ⴽ ⵉⵅⵚⵚⴰ ⴽⵔⴰ ⵏ ⵍⵃⴰⵊⴰ? " 41. 8- ⵉⵡⴰ ⴰⵔ ⵉⵜⵜⵄⵊⵊⴰⴱ; ⵉⵏⵏⴰ: " ⵄⵍⴰ ⴽⵓⵍⵍⵉ ⵃⴰⵍ, ⵖⴰⴷ ⵏ ⵍⵊⵡⴰⴷ ⵉⵍⵍⴰⵏ ⵖ ⵎⴷⴷⵏ ⴰⴷ, ⵓⵔ ⵙⵙⵏⵖⵏⵖ ⴰⵖ ⵓⵔ ⴷ ⵜⴰⵎⵖⴰⵔⵜ ⴰⴷ ⴰⵖ ⴰⵙⵏ ⵉⵍⵍⴰ ⵍⵄⵇⵍ ". 41. 9- ⵉⵏⴽⵔ ⵉⴹⴱⴱⵔ, ⵉⵏⵏⴰ: " ⵄⵍⴰ ⴽⵓⵍⵍⵓ ⵃⴰⵍ ⵍⴱⴰⴱ ⴰⴷ, ⵉⵖ ⵓⵔ ⴰⵙⵏ ⵜ ⵙⴽⵉⵔⵖ, ⵔⴰ ⵢⵉ ⵙⴽⵔⵏ ⵓⴳⴳⴰⵔ ⵏ ⵖⵡⵉⴷ ⵎⵉⴷ ⵔⵡⵍⵖ ". 41. 10- ⵉⴷⴷⵓ ⵙ ⵓⵅⵔⴱⵉⵛ, ⵉⴳⴳⴰⵡⵔ ⴳⵉⵙ ⴰⵍⵍⵉⵖ ⵥⵥⵓⵍⵍⵏ ⵎⴷⴷⵏ ⵜⵉⵏⵉⴹⵙ ⵖ ⴼⴼⵖⵏ ⵍⵊⵎⴰⵄⵜ ⴷ ⵛⵓⵢ ⵎⵇⵇⵓⵔⵏ, ⵖ ⵉⴱⵇⵇⴰ ⵖⵉⵔ ⵀⵎⵔ ⵍⵃⵓⵍⵉ; 41. 11- ⵉⵏⵏⴰ ⴰⵙⵏ: " ⴱⴰⵔⴽ ⵍⵍⴰⵀ ⴼⵉⴽⵓⵎ, ⴰ ⵍⵊⵎⴰⵄⵜ ⵉⵡⵉⵏ ⴰⵖ ⴷ ⵍⴰⵔⵣⴰⵇⵇ ⵙ ⵜⵎⴰⵣⵉⵔⵜ ⵏⵏⵓⵏ; ⵀⴰⵜⵉ ⵔⵉⵖ ⴰⴷ ⴽⵯⵏ ⵅⴱⵔⵖ ⵙ ⵉⵎⵉⴽⴽ ⵏ ⵕⵕⵉ, 41. 12- ⵀⴰⵜⵉ ⵏⵜⵜⴰ ⴰⴷ ⵉⵢⵉ ⴷ ⵉⴽⵓⴽⵍⵏ ⵣⵣⵖ ⵜⵎⴰⵣⵉⵔⵜ ⵉⵏⵓ; ⴰⴷ ⵓⵔ ⴽⴽⵖ ⴰⵔ ⵉⵖ ⴰ ⴷⵉⴷⵓⵏ ⵜⵜⵃⵛⵛⴰⵎⵖ ". 41. 13- ⵏⵏⴰⵏ ⴰⵙ: " ⵡⴰⵅⵅⴰ, ⴰⴷ ⵓⵔ ⴰⵖ ⴷ ⵢⴰⵡⵉ ⵕⴱⴱⵉ ⵎⴰ ⴼ ⴰ ⵏⵜⵜⵃⵛⵛⴰⵎ ⵏⴽⴽⵏⵉ ⴷⵉⴷⴰⴽ " 41. 14- ⵉⵏⵏⴰ ⴰⵙⵏ " ⵀⴰⵜⵉ ⵖⴰⵢⴰⵏⵏ ⴰ ⴼ ⵔⵉⵖ ⴰⴷ ⴽⵯⵏ ⵅⴱⵔⵖ ". ⵏⵏⴰⵏ ⴰⵙ " ⵡⴰⵅⵅⴰ ". 41. 15- ⵉⵏⵏⴰ ⴰⵙⵏ: " ⴰⴷ ⵢⵉⵍⵉ ⵖ ⵉⵅⴼⴰⵡⵏ ⵏⵏⵓⵏ, ⵜⴰⵎⵖⴰⵔⵜ ⵉⵏⵓ, ⵉⵙ ⴳⵉⵙ ⵜⵍⵍⴰ ⵢⴰⵜ ⵟⵟⴱⵉⵄⵜ ⵓⵔ ⴱⴰⵀⵔⴰ ⵉⵀⵢⵢⴰⵏ ". 41. 16- ⵏⵏⴰⵏ ⴰⵙ: " ⵎⴰ ⵜⴳⴰ? " ⵉⵏⵏⴰ ⴰⵙⵏ: " ⴷⴰ ⵜⵜⴱⴱⵉ ⵉⴳⵍⴰⵢⵏ ⵉ ⵉⵔⵊⵍⵉⵢⵏ ⵃⴰⵛⴰ ⴽⵯⵏ ". 41. 17- ⵏⵏⴰⵏ ⴰⵙ: " ⵎⴰⵅⵅ, ⴰ ⵙⵉⴷⵉ ⵎⴰⴷ ⴰⵖ ⴷⴰⵔⵙ ⵢⵉⵡⵉⵏ ⵙ ⵜⵎⵖⴰⵔⵜ ⵏⵏⴽ ⵏⴽⴽⵏⵉ? ⴽⵢⵢ ⴽⴰ ⴰⴷ ⴷ ⵏⵜⵜⵚⴰⵔⵔⴰⴼ ". 41. 18- ⵉⵏⵏⴰ ⴰⵙⵏ: " ⵚⵓⴱⵃⴰⵏⴰ ⵍⵍⴰⵀ, ⵀⴰⵜⵉ ⵓⵔ ⵏⵙⵙⵉⵏ ". ⵏⵏⴰ ⴰⵙ: " ⵍⴰⵍⴰ ⴰ ⵙⵉⴷⵉ ". 41. 19- ⵉⵏⴽⵔ ⵉⴼⴼⵖ. ⵏⵏⴰⵏ ⴰⵙ ⵡⵉⵍⵍⵉ ⴳⵔⴰⵜⵙⵏ: " ⴰ ⵡⵉ, ⵎⴰⵜⵜⴰ ⵍⴰⵅⴱⴰⵔ ⴰⴷ ⴰⵖ ⵉⴼⴽⴰ ⵖⵖⵡⴰⴷ?! " 41. 20- ⵉⵏⵏⴰ ⴰⵙⵏ ⵢⴰⵏ ⴳⵉⵜⵙⵏ: " ⴰⵣⴽⴽⴰ, ⵉⵏⵛⴰⵍⵍⴰⵀ, ⴰⵡⴰⵍ ⴰⴷ ⴰ ⵔⴰⴷ ⵣⵣⵡⴰⵔⵖ, ⴰⴷ ⴰⵡⵏ ⴷ ⴰⵡⵉⵖ ⵍⴰⵅⴱⴰⵔ ⵏⵏⵙ. 41. 21- ⴱⵍⵃⴰⵇⵇ, ⴰ ⵏⵙⴽⵔ ⵢⴰⵜ ⵍⵎⴰⵏⵉⵕⴰ: ⴰⴷ ⵉⵢⵉ ⵜⴳⵎ ⵢⴰⵏ ⵉⵣⵉⴽⵔ ⵖ ⵓⴹⴰⵔ; ⵜⴰⴳⴳⵓⴳⵎ ⴳⵉⴳⵉ, ⵜⵏⵜⵍⵎ. 41. 22- ⵉⵖ ⴰⵡⵏ ⵏⵏⵉⵖ: " ⵍⴷⵉ ⴰⵜ ", ⵀⴰ ⵏⵏ ⴰⵡⴰⵍ ⵉⵚⵃⴰ; ⵜⵍⴷⵉⵎ ⴰⴷ ⵓⵔ ⵉⵢⵉ ⵜⵏ ⵜⴱⴱⵉ. 41. 23- ⵉⵖ ⴷ ⵏⴽⴽ ⵓⵔ ⴰⵡⵏ ⵏⵏⵉⵖ: " ⵍⴷⵉ ⴰⵜ ", ⵜⵣⴳⴰⵎ; ⵀⴰⵜⵉ ⵍⴽⴷⵓⴱ ⴽⴰ ⴰⴷ ⵉⵏⵏⴰ ⵖⵡⴰⴷ ". ⵏⵏⴰⵏ ⴰⵙ: " ⵉⵡⴰ, ⵃⵜⵜⴰ ⵅⵜⴰⴷ, ⵀⴰⵜⵉ ⵜⴳⴰ ⵍⵎⴰⵏⵉⵔⴰ " 41. 24- ⵉⵡⴰ ⵏⴽⵔⵏ ⵍⵍⵎⵏ ⵢⴰⵏ ⵉⵣⵉⴽⵔ, ⵓⵊⴰⴷⵏ ⵜ. 41. 25- ⴰⵔⴳⴰⵣ ⵉⴷⴷⴰ ⵙ ⵜⵎⵖⴰⵔⵜ, ⵛⵛⴰⵏ ⵉⵎⵏⵙⵉ, ⴳⵏⵏ. ⵉⵏⵏⴰ ⴰⵙ: " ⵉⵡⵉⵖ ⴰⵎ ⴷ ⵢⴰⵏ ⵍⵅⴱⴰⵕ ⵖ ⵉⴹ ⴰⴷ, ⵓⵔ ⵊⵊⵉⵏ ⵜⵥⵔⵉⴷ ⵣⵓⵏⴷ ⵍⴰⵅⴱⴰⵕ ⴰⴷ ". 41. 26- ⵜⵏⵏⴰ ⴰⵙ: " ⵡⵉⵏ ⵍⵀⵏⴰ; ⵎⴰⴷ ⵉⴳⴰ? " ⵉⵏⵏⴰ ⴰⵙ: " ⵎⴷⴷⵏ ⵏ ⵜⵎⴰⵣⵉⵔⵜ ⴰⴷ, ⴽⵓⵍⵍⵓ ⵎⴰⴷ ⵉⴳⴰⵏ ⴹⴹⴽⵔ ⵉⵙⴽⵔ ⴰⴱⴰⵚⵚⴰ, ⵓⵔ ⵉⵙⴽⵉⵔ ⵉⴳⵍⴰⵢⵏ ". 41. 27- ⵜⵏⵏⴰ ⴰⵙ: " ⴰⴷ ⴰⵖ, ⴰ ⵕⴱⴱⵉ, ⵜⵏⵊⵊⴰⴷ! ⵎⴰⵜⵜⴰ ⵜⴰⵎⴰⵣⵉⵔⵜ ⴰⴷ?! " 41. 28- ⵉⵡⴰ ⵣⵣⵖ ⵍⵍⵉⵖ ⴰⵙ ⵜ ⵉⵏⵏⴰ, ⴷⴰ ⵜⵙⵡⵉⵏⴳⵉⵎ ⵎⴰⵏ ⵡⴰⵙⵙ ⵔⴰⴷ ⵣⵡⴰⵔ ⵚⵚⴱⴰⵃ ⴰⴷ ⴷ ⵜⴰⵡⵉ ⵍⴰⵅⴱⴰⵕ ⵏⵏⵙ, 41. 29- ⴰⴷ ⵜⵥⵔ ⵖⴰⵏⵏ ⴰⵙ ⵉⵏⵏⴰ ⵓⵔⴳⴰⵣ ⵏⵏⵙ ⵉⵙ ⴷ ⵚⵚⴰⵃⵜ ⴰⴷ ⵉⴳⴰ ⵏⵖⴷⴷ ⵖⵉⵔ ⵍⴽⴷⵓⴱ. 41. 30- ⵉⵡⴰ ⵍⵍⵉⵖ ⵉⴼⴼⵓ ⵍⵃⴰⵍ, ⵙ ⴰⵙ ⵉⵛⵢⵢⵔ ⵡⴰⵍⵍⵉ, ⵜⴷⴷⵓ ⴷⴰⵔⵙ; ⵉⵏⵏⴰ ⴰⵙ " ⵉⵙ ⵉⵃⴽⴰⵎ ⴰⴷ ⴽⵎ ⵣⵕⵖ ⵏⵖⴷⴷ ⵓⵀⵓ? " ⵜⵏⵏⴰ ⴰⵙ: " ⵉⵃⴽⴰⵎ ". 41. 31- ⵉⵏⵏⴰ ⴰⵙ: " ⵉⵡⴰ ⵀⴰⵉⵢⵉ ⴳⴳⵉⵡⵔⵖ ⵖ ⵓⴳⵏⵙ ⵏ ⵜⴱⵃⵉⵔⵜ, ⵍⵓⵇⵇⵜ ⵏⵏ ⵜⵥⵕⵉⴷ ⵍⵎⵄⵏⴰ, ⵜⴰⵛⴽⴷ ⴷ ". ⵜⵏⵏⴰ ⴰⵙ: " ⵡⴰⵅⵅⴰ ". 41. 32- ⵜⵡⵔⵔⵉ ⵙ ⵜⴳⵎⵎⵉ ⴰⴷ ⴰⵙ ⵜⴼⴽ ⵍⴼⴹⵓⵔ ⵉ ⵓⵔⴳⴰⵣ. ⵡⴰⵍⵍⵉ ⵉⴷⴷⴰ ⴷⴰⵔ ⵉⵎⴷⴷⵓⴽⴽⴰⵍ ⵏⵏⵙ, ⵉⵙⴳⵉⵡⵔ ⵜⵏ ⵖ ⵓⴳⵏⵙⵓ ⵏ ⵜⴱⵃⵉⵔⵜ ⵢⴰⴹⵏⵉⵏ, 41. 33- ⵉⴽⵔⵙ ⵉⵣⵉⴽⵔ ⵖ ⵓⴹⴰⵔ ⵏⵏⵙ; ⴰⵎⵥⵏ ⴳⵉⵙ ⵡⵉⵍⵍⵉ ⵙ ⴽⵕⴰⴹ. 41. 34- ⵉⵡⴰ ⵉⴳⴳⵉⵡⵔ ⵉⵎⵉⴽⴽ, ⵙ ⵀⴰ ⵜⴰⵍⵍⵉ ⵜⵓⵛⴽⴰ ⴷ. ⵡⴰⵍⵍⵉ, ⵍⵄⵇⵇⵍ ⵏⵏⵙ ⵖ ⴷⴰⵔ ⵉⴳⵍⴰⵢⵏ ⵏⵏⵙ ⴰⴷ ⵓⵔ ⵜⵏ ⵉⴱⴱⵉ. 41. 35- ⵜⴰⵍⵍⵉ ⵖⵉⵔ ⵜⵙⵙⵜⵡⴰ ⵖ ⵡⴰⴽⴰⵍ, ⵜⴰⵡⵏ ⵉ ⵓⴼⵓⵙ ⴰⴷ ⵜⵛⵄⴰ ⵉⴳⵍⴰⵢⵏ ⵉⵙ ⴷ ⵉⵙⴽⵔ ⵜⵏ ⵏⵖⴷⴷ ⵓⵔ ⵜⵏ ⵉⵙⴽⵉⵔ. 41. 36- ⵉⵡⴰ ⵖⵉⵔ ⵜⵙⵍⵉ ⵜ ⵙ ⵓⴼⵓⵙ, ⵉⵏⴽⵔ ⵡⴰⵍⵍⵉ ⵉⴷⴷⵓ ⵉⵖⵡⵡⵜ, ⵉⵏⵏⴰ ⴰⵙⵏ: " ⵍⴷⵉ ⴰⵜ ⴰ ⴱⵍⵍⵄⴷⴰ: ⵉⴳⵍⴰⵢⵏ ⵉⵏⵓ ⴷⴷⴰⵏ! ". 41. 37- ⵜⵏⵏⴰ ⴰⵙ: " ⵀⴰⵜⵉ ⵖⵡⵉⵏⵏ ⴽⴰ ⴰⵙ ⵔⵉⵖ ⴰⴷ ⴽ ⴳⵉⵙⵏ ⵙⴰⵇⵇⵙⴰⵖ ". ⵉⵏⵏⴰ ⴰⵙ: " ⵣⴰⵢⴷ ⴰ ⵜⴰ ⴽⴽⵙ ⵏⵏ; ⴰⴷ ⵜⵏ ⵜⴱⴱⵉⴷ ⴰ ⵜⵔⵉⴷ ". 41. 38- ⵉⵡⴰ, ⵜⴰⵎⵖⴰⵔⵜ, ⴷⴰ ⴰⵙ ⵜⵜⴳⴰⵍⵍⴰ ⵉ ⵓⵔⴳⴰⵣ ⴰⴷ ⴷⴰⵔⵙ ⵉⵡⵔⵔⵉ, ⴰⵔⴳⴰⵣ ⵓⵔ ⵙⵓⵍ ⴳⵉⵙ ⵢⵓⵎⵏ. ⵉⵡⴰ ⵉⴷⴷⵓ ⴼⵃⴰⵍ ⵜ, 41. 39- ⵉⵏⵏⴰ ⴰⵙⵏ: " ⵖⴰⵢⵍⵍⵉ ⴰⵖⵉⵏⵏⴰ ⵓⵔⴳⴰⵣ ⵏ ⵅⵜⴰⴷ, ⵉⵚⵃⴰ. ⵊⵎⵄ ⴰⵜ ⵉⵅⴼⴰⵡⵏ ⵏⵏⵓⵏ, ⴰⴷ ⵜⵏ ⵓⵔ ⵜⴱⴱⵉ ⵉ ⴽⵔⴰ ". 41. 40- ⵉⵡⴰ ⵓⵔⵔⵉⵏ ⵎⴷⴷⵏ; ⴷⴰ ⵜⵜ ⵓⴽⴰⵏ ⵥⵔⵔⴰⵏ, ⵔⵡⵍⵏ 42- ⵜⴰⵎⵖⴰⵔⵜ ⴷ ⵓⵔⴳⴰⵣ ⵏⵏⵙ ⴷ ⵡⵓⴷⴰⵢ 42. 1- ⵍⵇⵇⵉⵙⵙⵜ ⵏ ⵢⴰⵏ ⵍⵅⵍⵇ ⵉⵛⵔⴽ ⵍⵎⵓⵄⴰⵎⵉⵍⴰ ⴷ ⵢⴰⵏ ⵓⴷⴰⵢ 42. 2- ⵓⴷⴰⵢ ⵉⵛⴱⵄ ⴱⵣⵣⴰⴼ, ⵉⵄⵎⵎⵕ ⴰⵙ ⵉ ⵓⵎⵓⵙⵍⵎ ⵜⵉⴳⵎⵎⵉ ⵙ ⵉⵎⵓⴳⴰⵢⵏ ⴷ ⵡⵓⵍⵍⵉ ⴷ ⵜⴰⴳⵎⴰⵔⵉⵏ; 42. 3- ⵉⵔⵀⵏ ⴰⵙ ⴽⵓⵍⵍⵓ ⵓⵎⵓⵙⵍⵎ ⵜⴰⵎⴰⵣⵉⵔⵜ ⵏⵏⵙ. 42. 4- ⵉⵡⴰ, ⴰⵎⵓⵙⵍⵎ ⵜⵍⵍⴰ ⴷⴰⵔⵙ ⵢⴰⵜ ⵏ ⵜⵎⵖⴰⵔⵜ ⵉⴹⵕⵕⴼⵏ; 42. 5- ⵉⵡⴰ, ⵢⴰⵏ ⵡⴰⵙⵙ, ⵙ ⴰⵙ ⵉⵏⵏⴰ ⵡⵓⴷⴰⵢ ⵉ ⵜⵎⵖⴰⵔⵜ ⵎⴽⴰⴷ ⵎⴽⴰⴷ. 42. 6- ⵜⵏⵏⴰ ⴰⵙ " ⵎⵔⵃⴱⴰ ⴱⵉⴽ, ⵡⴰⵅⵅⴰ "; ⵉⵏⵏⴰ ⴰⵙ: " ⵎⴰⵏ ⴰⵙⵔⴰ? " ⵜⵏⵏⴰ ⴰⵙ: " ⴰⵙⵙ ⵏⵏ ⵉⵍⵍⴰ ⵍⵎⵏⵣⵍ, ⴷⴰ ⴽ ⵄⵍⵎⵖ ". 42. 7- ⴽⵉⵢⵢ ⵜⴳⵉⴷ ⵢⴰⵏ ⵜⵜⴰⵊⵔ ⴰⵏⵛⵜ ⵏ ⵎⵉⵜ; ⵉⵔⴰ ⵍⵃⴰⵍ ⴰⴷ ⵓⵊⴰⴷⵖ, ⵉⵍⵉⵖ ⵄⵍⴰ ⵜⵜⵉⵙⴰⵄ "; ⵉⵏⵏⴰ ⴰⵙ ⵜⵜⴰⵊⵔ ⵍⵍⵉ: " ⵡⴰⵅⵅⴰ ". 42. 8- ⵉⵡⴰ, ⵜⴰⵎⵖⴰⵔⵜ ⵜⴷⴷⴰ ⵙ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⵓⵔ ⵜⵙⵙⵉⵏⴷ ⵓⴽⵯⴰⵏ: ⵀⴰ ⵎⴰⴷ ⵉⵢⵉ ⵉⵏⵏⴰ ⵡⵓⴷⴰⵢ ⵖ ⴰⵙⵙ ⴰⴷ, ⵀⴰ ⵎⴰ ⵉⵢⵉ ⵉⵏⵏⴰ 42. 9- ⵉⵏⵏⴰ ⴰⵙ ⵓⵎⵓⵙⵍⵎ ⵍⵍⵉ: " ⵡⴰⵅⵅⴰ: ⵉⵕⵓⵃ ⴰⴽⴽⵯ ⴳⵉⵙⵏⵜ ⵖⵉⵏⵏ?; ⵜⵏⵏⴰ ⴰⵙ: " ⵉⵡⴰ, ⵖⴰⵢⴷ ⵉⵍⵍⴰⵏ ⵏⵜⵜⴰ ⴰⵢⴰⴷ ". 42. 10- ⵉⵏⵏⴰ ⴰⵙ: " ⵉⵡⴰ, ⵎⴰⵎⵏⴽ ⴰⵙ ⵏⵙⴽⵔ? ⵉⵖ ⵜ ⵏⵖⵉⵖ ⵔⴰⴷ ⴰⵙ ⵉⵏⵉⵏ ⵎⴷⴷⵏ: " ⵖⵉⵔ ⴰⵢⴷⴰ ⴰ ⴼ ⵜ ⵉⵏⵖⴰ ". 42. 11- ⵜⵏⵏⴰ ⴰⵙ: " ⴷⴰ ⴰⴽ ⵉⵏⵉⵖ ⵎⴰⵎⵏⴽ ⴰⵙ ⵜⵙⴽⵔⴷ ". ⵉⵏⵏⴰ ⴰⵙ: " ⵡⴰⵅⵅⴰ; ⵉⵏⵉ ⵉⵢⵉ ⵜ ". 42. 12- ⵜⵏⵏⴰ ⴰⵙ: " ⵣⴰⵢⴷ ⵎⵓⵏ ⴷⵉⴷⴰⵙ ⵙ ⴷⴰⵔ ⵟⵟⴰⵍⴱ, ⵜⴼⴽⴷ ⴰⵙ ⴳⵉⵙ ⵉⵎⵉⴽⴽ ⵏ ⵉⵇⵇⴰⵕⵉⴹⵏ, 42. 13- ⵜⵉⵏⵉⵜ ⴰⵙ: " ⴱⴰⵔⴰⴽⴰ ⵍⵍⴰⵀⵓ ⴼⵉⴽ, ⵏⴽⴽ ⵔⵉⵖ ⴰⴷ ⴼⵓⴽⴽⵓⵖ ⴰⵢⴷⴰ ⵏⵓ; 42. 14- ⴰⴷ ⴷ ⵜⴰⵡⵉⴷ ⵕⵕⵙⵓⵎ ⵏⵏⴽ ⴰⴷ ⵏⵃⴰⵙⴱ ⵍⵎⵓⵄⴰⵎⵉⵍⴰⵜ ⵏ ⵍⴱⵀⴰⵢⵎ 42. 15- ⴰⵢⵏⵏⴰ ⵉⵢⵉ ⴳⵉⵙⵏⵜ ⵉⵕⵓⵃⵏ, ⵔⵉⵖ ⴰⴷ ⵜ ⵉⵏⵏ ⵜⴽⴽⵉⵙⴷ ⵖ ⵍⵎⴰⵍ ⵏ ⵕⵕⵀⵏ. 42. 16- ⵉⵖ ⴷ ⴳⵉⴽⴽ ⵢⵉⵡⵉ ⵕⴱⴱⵉ ⵙⵓⵍ ⴰⴷ ⵉⵢⵉ ⵜⵛⵔⴽⴷ ⴽⵔⴰ ⵏ ⵍⴱⵀⴰⵢⵎ, ⵍⵍⴰⵀ ⵉⵅⵍⴼ ⵄⵍⵉⴽ, ⴷⴰ ⴷ ⴷⴰⵖ ⵏⴱⴰⴷⵍ ⵕⵕⵚⵓⵎ. 42. 17- ⵉⵖ ⵓⵔ ⵜⵔⵉⴷ ⴰⴷ ⵉⵢⵉ ⵜⵛⵔⴽⵜ ⵢⴰⵜ ⵙⵓⵍ, ⵜⴰⵡⵉⴷ ⴰⵢⴷⴰ ⵏⵏⴽ ". 42. 18- ⵉⵏⵏⴰ ⴰⵙ ⵜⵜⴰⵊⵔ: " ⵎⴰⵅⵅ, ⴰ ⵙⵉⴷⵉ ⵎⵓⵃⵎⵎⴰⴷ, ⴽⵔⴰ ⴽ ⵉⵔⵓⵃⵏ ⵖ ⵍⴱⵀⴰⵢⵎ ⴰⴷ ⴰⴽ ⵉⴼⵔⵓ ⵍⵎⴰⵍ ⵏ ⵕⵔⵀⵏ? ". 42. 19- ⵉⵏⵏⴰ ⴰⵙ: " ⵀⴰⵜⵉ ⴷⴱⴱⵕⵖ ⵉ ⴽⵔⴰ ⵢⴰⴹⵏⵉⵏ " ⵉⵏⵏⴰ ⴰⵙ ⵡⵓⴷⴰⵢ: " ⵡⴰⵅⵅⴰ; ⴰⵙⵙ ⵏ ⵍⵃⴷⴷ, ⴷⴰ ⴷ ⴰⵛⴽⵖ ". 42. 20- ⵉⵏⵏⴰ ⴰⵙ ⵓⵎⵓⵙⵍⵎ: " ⵓⵀⵓ, ⴰⴷ ⴷ ⵓⵔ ⵜⴰⵛⴽⴷ ⵚⵚⴱⴰⵃ ⵏ ⵍⵃⴷⴷ; ⴰⴷ ⴷ ⵓⵔ ⵜⴰⵛⴽⴷ ⴰⵔ ⵜⴰⴷⴳⴳⵯⴰⵜ, 42. 21- ⴰⵛⴽⵓ ⵔⵉⵖ ⴰⴷ ⴷⴷⵓⵖ ⵙ ⵢⴰⵏ ⵍⵎⵓⴹⵄ, ⴰⴷ ⵏⵏ ⴳⵉⵙ ⵓⵜⵖ 42. 22- ⴽⵚⵓⴹⵖ ⴰⴷ ⵏⵏ ⴳⵉⵙ ⵎⴰⵟⵍⵖ, ⵜⴰⵛⴽⴷ ⴷ ⴰⵔ ⵖⵉⴷ ⵓⵔ ⵜⵓⴼⵉⴷ ⵢⴰⵏ "; ⵉⵏⵏⴰ ⴰⵙ ⵜⵜⴰⵊⵔ: " ⵡⴰⵅⵅⴰ ". 42. 23- ⵉⵡⴰ, ⴰⵙⵙ ⵏ ⵍⵃⴷⴷ ⵢⴰⵙⵉ ⵜⵜⴰⵊⵔ ⵕⵕⵙⵓⵎ ⵏ ⵓⵎⵓⵙⵍⵎ ⵍⵍⵉ, ⵉⴳ ⵜⵏ ⵖ ⵡⴰⵛⵛⴽⴰⵕ ⵏⵏⵙ, ⵉⵣⵔⵉ ⴷ. 42. 24- ⵉⵕⵓⵃ ⴷⴰⵔ ⵜⵎⵖⴰⵔⵜ ⵍⵍⵉ, ⵜⴼⵕⵃ ⵙⵔⵙ, ⵜⵏⵏⴰ ⴰⵙ: " ⵜⵓⴼⵉⴷ ⵉⴷ ⴷⴰ ⵜⵜⵉⵏⴰⴳⵖ ⵎⴰⵏ ⵙⵔⴽ ⵜⵜⴰⵣⵏⵖ, 42. 25- ⴰⵛⴽⵓ ⴱⵄⴹ ⵎⵎⴰ ⵉⵏⵏⴰ ⴰⴽ: " ⴰⴷ ⴷ ⵜⴰⵛⴽⴷ ⵜⴰⴷⴳⴳⵯⴰⵜ ⵏ ⵍⵃⴷⴷ " ⵙ ⴷⴰⵖ ⵉⵙⵡⴰⵏⴳⵎ ⵉⵙ ⵔⴰⴷ ⵏⵏ ⵉⵏⵙ, 42. 26- ⵉⵏⵏⴰ ⵉⵢⵉ: " ⴰⴷ ⵉⵙ ⴰⵣⵏⵖ ⴰⴷ ⵓⵔ ⴷ ⵢⴰⵛⴽ ⴰⵔ ⵚⵚⴱⴰⵃ ⵏ ⵍⵜⵏⵉⵏ "; 42. 27- ( ⵜⵏⵏⴰ ⴰⵙ ) ⵉⵡⴰ ⵏⴽⴽ ⵉⵍⵍⴰ ⵖ ⵉⵅⴼ ⵉⵏⵓ ⵡⴰⵡⴰⵍ ⵍⵍⵉ ⵉⵢⵉ ⵜⵏⵏⵉⴷ, ⵏⵏⵉⵖ ⴰⵙ: " ⴰⴷ ⵓⵔ ⵜⵍⵄⴱⵜ ⵙ ⵓⴷⴰⵢ "; 42. 28- ⴰⵊⵊ ⵜ ⴰⴷ ⴷ ⵢⴰⵛⴽ. ⵉⵖ ⵓⵔ ⵜⵓⴼⵉⴷ ⵍⵃⵉⵍⵜ ⴰⴷ ⵜⵡⵔⵔⵉⴷ, ⴰⴷ ⵓⵔ ⵜⵏⵙⴷ ⴰⵔ ⵖⵉⴷ. 42. 29- ⵉⵖ ⵓⵔ ⴰⵙ ⵜⵓⴼⵉⴷ ⵍⵃⵉⵍⵜ, ⵉⵖ ⴷ ⵢⵓⵛⴽⴰ ⵡⵓⴷⴰⵢ ⴷⴰ ⴰⵙ ⵏⴼⴽ ⵉⵎⵏⵙⵉ ⵏⵏⵙ, 42. 30- ⵏⵜⵜⵀⵍⵍⴰ ⴳⵉⵙ; ⵉⵙ ⵓⵔ ⴷ ⵓⴷⴰⵢ ⴽⴰ ⴰⴷ ⵉⴳⴰ 42. 31- ( ⵜⵏⵏⴰ ⴰⵙ ) ⵙ ⵉⵢⵉ ⵉⵏⵏⴰ ⵙⵉⴷⵉ ⴽ ⵎⵓⵃⵎⵎⴰⴷ: " ⵡⴰⵅⵅⴰ, ⵉⵖ ⴷ ⵢⵓⵛⴽⴰ, ⵜⵙⵙⵏⵓⴷ ⴰⵙ ⵉⵎⵏⵙⵉ ⵏⵏⵙ, ⵜⴼⴽⵜ ⴰⵙ ⵢⴰⵜ ⵜⴼⵓⵍⵍⵓⵙⵜ ⴰⴷ ⴰⵙ ⵉⵖⵔⵙ, 42. 31- ⵜⵙⵙⵔⵖⵜ ⴰⵙ ⴰⵣⵣⵉⵍ ⵖ ⵜⵎⵚⵔⵉⵢⵜ; ⵏⴽⴽ ⵓⵔ ⴰⴷ ⴰⵛⴽⵖ ⴰⵔ ⵚⵚⴱⴰⵃ ". 42. 32- ⵉⴼⵕⵃ ⵡⵓⴷⴰⵢ; ⵉⵡⴰ ⵉⴳⴳⴰⵡⵔ ⴰⵍⵍⵉⵖ ⵜⵖⵍⵉ ⵜⴰⴼⵓⴽⵜ. 42. 33- ⵍⵡⵇⵇⵜ ⵉⵏⵏ ⴰⵙ ⵉⵏⵏⴰ ⵉ ⵜⵎⵖⴰⵔⵜ: " ⴰⵛⴽ ⵉⴷ ⴰⴷ ⵜⴳⴳⴰⵡⵔⴷ " ⵜⵏⵏⴰ ⴰⵙ: " ⵓⵀⵓ, ⴰⴷ ⵓⵔ ⵜⵣⵔⴱⴷ: 42. 33- ⴽⵓⵍⵍⵓ ⵉⴹ ⵡⵉⵏⵏⵖ ⴰⴷ ⵉⴳⴰ; ⴰⴷ ⴷ ⵓⵔ ⵉⴽⵛⵎ ⴽⵔⴰ ⵙ ⴰⵖ ⴷ ⵢⵓⴼⴰ ". 42. 34- ⵉⵡⴰ ⵉⴳⴳⴰⵡⵔ ⵡⵓⴷⴰⵢ ⴰⵍⵍⵉⵖ ⵛⵛⴰⵏ ⵉⵎⵏⵙⵉ ⵖ ⴳⵏⵏ ⵎⴷⴷⵏ, ⵜⵏⵏⴰ ⴰⵙ " ⵉⵡⴰ, ⵖⵉⴽⴽ ⵏⴽⵔ ⴷ; ⴽⵔⴰ ⴽ ⵉⵄⵊⴱⵏ ⵜⵙⴽⵔⴷ ⵜ ". 42. 35- ⴰⵎⵓⵙⵍⵎ ⵖⵉⵔ ⵉⴹⵓⴼ ⵓⴷⴰⵢ ⴰⵍⵍⵉ ⵖ ⴷ ⵉⵎⵎⵓⵜⵜⵉ ⵙ ⴷⴰⵔ ⵜⵎⵖⴰⵔⵜ ⵖ ⵜⵎⵊⴷⵉⵏⵜ, ⵉⵙⴹⵓⵇⵇⵔ ⵜⵉⴼⵍⵓⵜ. 42. 36- ⵜⵏⵏⴰ ⴰⵙ ⵜⵎⵖⴰⵔⵜ: " ⵎⴰ ⵉⵙⴹⵓⵇⵇⵓⵔⵏ? ⵀⴰⵜⵉ ⴳⵏⵖ ". ⵉⵏⵏⴰ ⴰⵙ: " ⵏⴽⴽ ⴰⵢⴰⴷ ". 42. 37- ⵉⵏⵏⴰ ⴰⵙ: " ⵓⵀ, ⴱⵕⵕⵎⴰⴷ, ⵉⵙ ⴷ ⵙⵉⴷⵉ ⵎⵓⵃⵎⵎⴰⴷ ⴰⵢⴰⴷ? " ⵜⵏⵏⴰ ⴰⵙ: " ⴽⵢⵢ ⵖⵉⵔ ⵣⴳⴰ; ⵀⴰⵜⵉ ⵓⵔ ⵔⴰⴷ ⵢⴰⵛⴽ ⵙ ⵖⵉⴷ ⵖ ⵏⵍⵍⴰ; 42. 38- ⵀⴰⵜⵉ ⵢⵓⵛⴽⴰ ⴷ ⴷⴰⵔⵉ ⵉⴹⴳⴰⵎ; ⵏⵏⵉⵖ ⴰⵙ: " ⵅⵅⵔ ⵏⵏ ⵣ ⴳⵉⴳⵉ, ⵀⴰⵜⵉ ⴷⴰⵔⵉ ⴰⵙⴳⴳⵯⵔⴷ " 42. 39- ⵉⵣⴳⴰ ⵓⴷⴰⵢ. ⵜⵏⴽⵔ ⵜⵛⵛⴽⵛⵎ ⵓⴷⴰⵢ ⵖ ⴳⵔ ⵉⴹⴰⵕⵕⵏ ⵏⵏⵙ. ⴰⵎⵓⵙⵍⵎ, ⵖⵉⵔ ⵉⴽⵛⵎ ⴷ, ⵉⴳⵡⵡⴷ ⵙ ⴷⴰⵔ ⵜⵎⵖⴰⵔⵜ. 42. 40- ⵜⴰⵎⵖⴰⵔⵜ ⴷⴰ ⵜⵙⴱⵓⵇⵇⵓⴷ ⵖ ⵡⵓⴷⴰⵢ, ⵜⵏⵏⴰ ⴰⵙ: " ⴼⵉⵙⵙ ⵜⵣⴳⴰⵜ ". ⵉⵡⴰ ⵉⵙⴽⴽⵔ ⵡⵓⴷⴰⵢ ⵉⴼⵙⵙⵜⴰ. 42. 41- ⴰⵎⵓⵙⵍⵎ ⵉⴳⵡⵡⴷ ⵙ ⴷⴰⵔ ⵜⵎⵖⴰⵔⵜ; ⵜⵏⵏⴰ ⴰⵙ: " ⵎⴰⵏⵉ ⵜⵔⵉⴷ? " ⵉⵏⵏⴰ ⴰⵙ: " ⵓⵍⵍⴰⵀ ⴱⵍⴰ ⵎⴰⵏⵉ ⵜⵔⵉⴷ, ⵔⵉⵖ ⴷⴰⵔⵎ ". 42. 42- ⵜⵏⵏⴰ ⴰⵙ: " ⵅⵅⵔ ⵏⵏ ⵣ ⴳⵉⴳⵉ; ⵀⴰⵜⵉ, ⴰ ⵓⵔ ⵉ ⵜⵔⵓⵃⴷ " ⵉⵏⵏⴰ ⴰⵙ: " ⵍⴰⴱⴷⴷⴰ ". 42. 43- ⵉⵡⴰ, ⵉⴹⵔ ⵏⵏ ⵏⵉⵜ, ⵉⴳⴳⴰⵡⵔ ⵏⵏ ⵖ ⵜⴰⵎⴰ ⵏⵏⵙ. 42. 44- ⵍⵍⵉⵖ ⵜ ⵜⵥⵔⴰ ⵉⴳⴳⵉⵡⵔ ⵖ ⵜⴰⵎⴰ ⵏⵏⵙ, ⵜⵏⴽⵔ ⴰ ⵜⵊⵊⵏ ⵖ ⵡⴰⵎⴰⵔ ⵏ ⵓⴷⴰⵢ. 42. 45- ⵉⵏⵏⴰ ⴰⵙ: " ⵎⴰ ⵜⵏⴰⵡⵍⴷ? " ⵜⵏⵏⴰ ⴰⵙ: " ⴰⴷ ⵓⵔ ⵙⵓⵍ ⵉⵢⵉ ⵜⵏⵏⵉⴷ ⵎⴰⴷ ⵏⴰⵡⵍⵖ ⵍⵍⵉⵖ ⵓⵔ ⵏⵏ ⵜⵓⵅⵅⵔⴷ. 42. 45- ⵀⴰⵜⵉ ⴷⴰ ⵜⵜⵄⴷⴰⵍⵖ ⵉⵅⴼ ⵉⵏⵓ; ⵀⴰⵜⵉ ⵓⵔ ⴳⵉⵖ ⵎⴰ ⵜⵥⵕⵕⴰⴷ ". 42. 46- ⵉⵏⵏⴰ ⴰⵙ: " ⵍⵃⵣⵣⴰⵏ ⵓⵔ ⴷ ⵢⵓⵛⴽⵉ? "; ⵜⵏⵏⴰ ⴰⵙ: " ⵓⵔ ⵥⵔⵉⵖ ⵢⴰⵏ ". 42. 46- ⵉⵏⵏⴰ ⴰⵙ: " ⵉⵡⴰ, ⵔⴰⴷ ⴰⵎ ⵄⴰⵡⵏⵖ "; ⵜⵏⵏⴰ ⴰⵙ: " ⵣⴳⴰ; ⵖⵉⵔ ⴰⴷ ⵓⵔ ⵉⵢⵉ ⵜⵄⴰⵡⵏⴷ ⵖ ⵢⴰⵜ ". 42. 47- ⵉⵏⴽⵔ ⵉⴳ ⵏⵏ ⴰⴼⵓⵙ, ⴰⵡⵉⵏ ⵓⵏⵎⵉⵍⴰ ⵉ ⵜⴰⵎⴰⵔⵜ ⵏ ⵓⴷⴰⵢ ⴰⵍⵍⵉⵖ ⵓⵔ ⴳⵉⵙ ⴼⵉⵍⵏ ⵃⵜⵜⴰ ⵉⵏⵥⴰⴹ. 42. 48- ⵖⵉⵔ ⵉⴳⴰ ⵓⵎⵓⵙⵍⵎ ⴰⴼⵓⵙ, ⵉⴹⵡⵡⵕ ⵙⵙⵡⴰⵇⴱ ⵏ ⵓⴷⴰⵢ ⵉ ⵓⴹⴰⴷ. 42. 49- ⵖ ⵍⵡⵇⵇⵜ ⴰⵏⵏ ⴰⴷ ⴷ ⵉⵙⴰⵡⵍ ⵉⵍⵎⵎⴰ ⵓⴷⴰⵢ, ⵉⵏⵏⴰ ⴰⵙ: " ⵉⵡⴰ, ⵀⴰ ⵉⵍⵎⵎⴰ ⵍⵎⵓⵜ ". 42. 49- ⵉⵏⵏⴰ ⴰⵙ ⵓⵎⵓⵙⵍⵎ: " ⵎⴰⵅⵅ, ⴰ ⵜⴰ, ⵎⴰ ⵢⴰⴷ ⵉⵙⴰⵡⵍⵏ? "; ⵜⵏⵏⴰ ⴰⵙ: " ⵓⵔ ⵉⵙⴰⵡⵍ ⵢⴰⵏ; ⵖⵉⵔ ⴳⵏ ". 42. 50- ⵉⵏⴽⵔ ⵏⵉⵜ ⵉⵛⵄⵍ ⴰⵣⵣⵉⵍ, ⵙ ⵜ ⵉⴷ ⵢⵓⴼⴰ; ⵉⵏⵏⴰ ⴰⵙ: " ⴽⵢⵢ ⴰⵢⴰⴷ, ⵜⵔⵓⵃⴷ ⴷ ⴰⴽⴽⵯ ⵖⵉⴷ?! " 42. 51- ⵉⵏⵏⴰ ⴰⵙ " ⵃⵓⵕⵎⴰ, ⵙⵉⴷⵉ ⵎⵓⵃⵎⵎⴰⴷ; ⴽⵜⵉ ⴷ ⵍⵅⵉⵔ ⴷⴰ ⵉⵣⵔⵉⵏ. 42. 51- ⴽⵓⵍⵍⵓ ⴰⵢⴷⴰ ⵏⵏⴽ, ⵀⴰ ⵕⵕⵙⵓⵎ ⵏⵏⵙ ⴷ ⴰⵢⵏⵏⴰ ⵙⵓⵍ ⴳⵉⴳⵉ ⵜⵔⵉⴷ ". 42. 52- ⵉⵏⵏⴰ ⴰⵙ: " ⵓⵔ ⴳⵉⴽ ⵔⵉⵖ ⵖⵉⵔ ⴰⴷ ⴰⵡⵉⵖ ⵍⵄⵎⵎⵔ ⵏⵏⴽ ⵖ ⵉⴹ ⴰⴷ; ⵜⵔⵓⵃⴷ ⴷ ⴰⴽⴽⵯ ⵖⵉⴷ ⴰⵔ ⵙⵓⵍ ⵜⵜⵉⵏⵉⴷ ⴰⵢⴷⴰ ". 42. 53- ⵜⴰⵎⵖⴰⵔⵜ, ⵖⵉⵔ ⴷⴰ ⵜⵙⵃⵓⵔⵎⵓ ⵖ ⵓⵎⵓⵙⵍⵎ, ⵜⵏⵏⴰ ⴰⵙ: " ⴰⴷ ⵓⵔ ⵜⵏⵖⴷ ⵓⴷⴰⵢ, ⴰⴷ ⵏⴳ ⵜⴰⴹⵙⴰ ⵏ ⵎⴷⴷⵏ. 42. 54- ⵀⴰⵜⵉ ⵙⵙⵡⵉⵖ ⴳⵉⵙ ⵉ ⵉⵎⴰⵏ, ⵉⵏⵏⴰ ⵉⵢⵉ: " ⵙⵉⴷⵉ ⵎⵓⵃⵎⵎⴰⴷ ⵓⵔ ⴷⴰ ⵉⵢⵉ ⵉⴽⴽⵙ ⵢⴰⵜ. ". 42. 55- ⵉⵏⵏⴰ ⴰⵙ: " ⴰⵀⴰ ⴰ ⵜⴰⵎⵣⵖⵓⴱⵜ, ⵎⴰⵏ ⴰⵙⵔⴰ ⴰⵎ ⵏⵏⵉⵖ ⴽⵔⴰ? ⵜⵏⵏⴰ ⴰⵙ: " ⵉⵡⴰ, ⵓⴷⴰⵢ ⵉⵏⵓ, ⵖⵉⵔ ⴼⵙⵙⵜⴰ, ⵖⴰⵢⴷⴰ ⵉⵔⵣⵇ ⵕⴱⴱⵉ, ⵉⵊⵔⴰ ". 42. 56- ⵉⵏⵏⴰ ⴰⵙ: " ⴽⵎⵎ, ⵓⵔ ⴰⵎ ⵉⵊⵕⵉ ⵡⴰⵍⵓ; ⵓⴷⴰⵢ ⴽⴰ ⴰ ⵖ ⵉⵊⵕⴰ ⵖⴰⵢⴷ ⴷⴰ ⵉⵊⵕⴰⵏ ". 42. 57- ⵉⵍⴷⵉ ⴷ ⵓⴷⴰⵢ ⵕⵕⵙⵓⵎ, ⵉⴼⴽ ⵜⵏ ⵉ ⵓⵎⵓⵙⵍⵎ; ⵉⵏⵏⴰ ⴰⵙ: " ⵉⵡⴰ, ⵙⵉⴷⵉ ⵎⵓⵃⵎⵎⴰⴷ, ⵎⵔⴰ ⵖⵉⵔ ⵉⵙⵓⵍ ⵡⴰⵎⴰⵔ ⵉⵏⵓ, ⴽⵓⵍⵍⵓ ⵖⴰⴷ ⵉ ⴷⴷⵓⵏⵉⵜ! " 42. 58- ⵉⵏⵏⴰ ⴰⵙ ⵓⵎⵓⵙⵍⵎ: " ⴽⵢⵢ ⴰ ⵉⵙⴱⴱⴰⵏ ⵉ ⵉⵅⴼ ⵏⵏⴽ. ⵎⵔⴰ ⵓⵔ ⴷ ⵍⵅⵉⵔ ⵏ ⵖⴰⴷ ⵉⵣⵔⵉⵏ, ⵓⵔ ⵔⴰⴷ ⴽ ⵉⴷ ⴼⵍⵖ ⴼ ⵓⴷⵎ ⵏ ⴷⴷⵓⵏⵉⵜ ⵙⵓⵍ ". 42. 59- ⵉⵡⴰ, ⵉⵏⴽⵔ ⵓⴷⴰⵢ ⵉⴼⴼⵖ, ⵉⵎⵓⵏ ⴷ ⵜⵉⵍⵍⴰⵙ, ⵉⴷⴷⴰ ⵉⵖⴰⵢⴱ. 42. 59- ⵓⵔ ⵉⵔⵉ ⴰⴷ ⵉⴳⴳⴰⵡⵔ ⵖ ⵜⵎⴰⵣⵉⵔⵜ, ⵍⵍⵉⵖ ⵜ ⵙⵙⵏⵏ ⵎⴷⴷⵏ ⵉⵙ ⴷⴰⵔⵙ ⵜⴰⵎⴰⵔⵜ. 42. 60- ⵀⴰⵜⵉ ⵓⵔ ⴰⵙ ⴳⵉⵙ ⴼⵉⵍⵏ ⴽⵔⴰ ⵏ ⵉⵏⵥⴰⴹ. 42. 61- ⵉⵖⴰⴱ ⵏⵏ ⵢⴰⵜ ⵍⵎⵓⴷⴷⴰ ⴰⵍⵍⵉⵖ ⵛⵡⴰⵢ ⵉⵅⵍⴼ ⵡⴰⵎⴰⵔ ⵏⵏⵙ, ⵉⵡⵔⵔⵉ ⴷ. 42. 62- ⵖⵉⵔ ⵜⵥⵔⴰ ⵜ ⴷⴰⵖ ⵜⵎⵓⵙⵍⵎⵜ ⵍⵍⵉ ⵜⵏⵏⴰ ⴰⵙ: " ⵄⵍⴰ ⵙⵙⵍⴰⵎⵜ ⴽ, ⴰ ⵍⵃⴰⵣⵣⴰⵏ "; ⵉⵏⵏⴰ ⴰⵙ: " ⵣⴰⵢⴷ ⴰ ⵜⴰ, ⵅⵅⵔ ⵏⵏ ⵣ ⴳⵉⴳⵉ, ⵏⵖⴷ ⵜⵔⵉⴷ ⴷⴰⵖ ⵉⵎⵏⵙⵉ ". 43- ⴱⵓⵎⵃⵎⴷ ⴷ ⵓⵙⵡⵓ ⴷ ⵜⵎⵖⴰⵔⵜ 43. 1- ⵍⵇⵇⵉⵚⵚⵜ ⵏ ⴱⵓⵎⵃⵎⴷ ⴷ ⵓⵙⵡⵓ, ⵎⵛⴰⵡⴰⵔⵏ, ⵛⵔⴽⵏ ⵜⴰⵢⵢⵓⴳⴰ. 43. 2- ⵉⵏⵏⴰ ⴰⵙ ⴱⵓⵎⵃⵎⴷ: " ⵏⴽⴽⵏⵉ, ⵖⵉⴽⴽⴰⵜⵉⵏⵏⴰ, ⴷⴰ ⵏⴽⵍⵍⴰ ⵖ ⴷⴰⵔ ⵜⵡⵡⵓⵔⵉ, 43. 2- ⴰⵔ ⵜⴰⴷⴳⴳⵯⴰⵜ ⵉⵖ ⴷ ⵏⵓⵛⴽⴰ ⵏⴰⴼ ⴷ ⵓⵔ ⵉⵍⵍⵉ ⵎⴰⴷ ⴰⵖ ⵉⵜⵜⵇⴰⵙⵙⴰⵏ ⵡⴰⵍⵓ. ⵏⵔⴰ ⴰⴷ ⵏⴷⴱⴱⵕ ⵖ ⵎⴰⴷ ⴰⵖ ⵉⵜⵜⵄⴰⵡⴰⵏⵏ ". 43. 3- ⵏⴽⵔⵏ ⴰⵡⵉⵏ ⴷ ⵢⴰⵜ ⵏ ⵜⵎⵖⴰⵔⵜ, ⵜⵄⴰⵡⵏ ⴰⵙⵏ. 43. 4- ⵖ ⴰⵙⵙ ⴰⵏⵏ ⵜⴽⵎⵎⵍ ⵜⵡⵡⵓⵔⵉ, ⵎⴳⵔⵏ, ⵙⵔⵓⵜⵏ, ⵣⵓⵣⵣⵔⵏ, ⵔⴰⵏ ⴰⴷ ⴱⴹⵓⵏ ⴰⵏⵏⵔⴰⵔ. 43. 5- ⵉⵏⵏⴰ ⴰⵙ ⵓⵙⵡⵓ ⵉ ⴱⵓⵎⵃⵎⴷ: " ⵎⴰⵎⵏⴽⴰ ⵔⴰ ⵏⴱⴹⵓ ⴰⵏⵏⵔⴰⵔ ⴰⴷ? " ⵉⵏⵏⴰ ⴰⵙ ⴱⵓⵎⵃⵎⴷ: " ⵎⵏⴰⵚⵚ ". 43. 6- ⵜⵏⵏⴰ ⴰⵙ ⵜⵎⵖⴰⵔⵜ ⵍⵍⵉ: " ⵎⴰⵅⵅ, ⵓⵎⴰ ⵏⴽⴽ, ⵎⴰⵅⵅ, ⵓⵔ ⵉⵡⵉⵖ ⵢⴰⵜ? " 43. 7- ⵉⵏⵏⴰ ⴰⵙ ⴱⵓⵎⵎⵃⵎⴷ: " ⴽⵎⵎ, ⴰⵜⵉ ⵜⵡⴰⵍⴰⵜ ⵖⵉⵔ ⵢⵉⴷⴰ ⵉⵔⵅⴰⵏ ". 43. 8- ⵜⵏⵏⴰ ⴰⵙ: " ⵍⴰ, ⵏⴽⴽ ⵏⵉⵜ, ⵖⴰⵢⴷⴰ ⵎⵉ ⵍⵉⵖ ⵍⵇⵇⴷⵔⵜ, ⵏⴰⵡⵍⵖ ⵜ; ⵏⵔⴰ ⴰⴷ ⵏⴱⴹⵓ ⴰⵏⵏⵔⴰⵔ ⴼ ⴽⵔⴰⴹ ⵡⴰⵍⴰⵏ ". 43. 9- ⵓⵔ ⴰⵙ ⵇⵇⴱⵉⵍⵏ ⵖⵡⵉⵏⵏ, ⵎⵏⴰⵄⵏ ⵜⵜ. ⵜⵏⴽⵔ ⵜⵙⵔⴹ ⴰⵙⵏ. 43. 10- ⴷⴷⴰⵏ ⵙ ⴷⴰⵔ ⵍⵇⴰⴹⵉ, ⵜⵏⵏⴰ ⴰⵙ ⵜⵎⵖⴰⵔⵜ: " ⵄⵍⴰ ⵕⴱⴱⵉ ⴰ ⵙⵉⴷⵉ, ⵎⴷⴷⵏ ⴰⴷ, ⵖ ⴰⵙⵙ ⴰⵏⵏ ⵖ ⴰⵔ ⴽⴽⵔⵣⵏ ⵓⵔ ⵏⴻⵏⵏⵉ ⵖⵉⵔ ⴰⴷ ⵏⵛⵔⴽ ⵏⴽⴽ ⴷⵉⴷⴰⵙⵏ; 43. 11- ⵖ ⴰⵙⵙ ⴰⴷ ⴰⵙⵏ ⵉⴹⵀⵕ ⵓⵏⵏⵔⴰⵔ, ⵏⵏⴰⵄⵏ ⵉⵢⵉ. ⵖⵉⴽⴽⴰⵜⵉⵏⵏ, ⵏⵏⴰⴹⴰⵕ ⵍⵉⴽ ". 43. 12- ⵉⵏⵏⴰ ⴰⵙ ⵍⵇⵇⴰⴹⵉ: " ⵡⴰⵊⴱⴰⵜ ⴰⵙ ⵉ ⵜⵎⵖⴰⵔⵜ ⴰⴷ "; 43. 13- ⵉⵏⵏⴰ ⴰⵙ ⴱⵓⵎⵃⵎⴷ ⵉ ⵓⵙⵡⵓ: " ⵀⴰⵜⵉ, ⵢⴰⵏ ⴳⵉⵜⵏⵖ ⴰ ⵔⴰ ⵉⵙⴰⵡⵍ "; ⵉⵏⵏⴰ ⵓⵙⵡⵓ " ⵡⴰⴼⵇⵇⵖ ⴰⴽ, ⴰ ⵄⵎⵎⵉ ⴱⵓⵎⵃⵎⴷ ". 43. 14- ⵉⵏⵏⴰ ⴰⵙ ⴱⵓⵎⵃⵎⴷ ⵉ ⵍⵇⵇⴰⴹⵉ: " ⵄⵍⴰ ⵕⴱⴱⵉ ⴰ ⵙⴷⴷⵉ, ⴰⵙⵙ ⴰⵏⵏ ⵏⵔⴰ ⴰⴷ ⵏⴽⴽⵔⵣⵏ ⵏⴽⴽ ⴷ ⵓⵙⵡⵓ ⴽⴰ ⴰⴷ ⵉⵍⵍⴰ; 43. 15- ⴷⴰ ⵉⵜⵜⴰⵎⵥ ⵓⵙⵡⵓ ⴰⵎⴰⵏ; ⵀⴰⵜⵉ ⴷⴰ ⵜⵜⵣⵓⵜ ⵖ ⵉⴹⴰⵕⵕⵏ ⵏⵏⵙ ⵖⵎⴽ ⴰⴷ ⴳⴰⵏ; 43. 16- ⵏⴽⴽ ⴰⵔ ⵜⵜⴰⵙⵉⵖ ⴰⵣⴳⴳⵯⴰⵔ, ⴰⵔ ⴼⴼⵔⴳⵖ ⴰⵍⵍⵉⵖ ⵜⵙⵙⵎⵖⵉ ⵜⴰⴷⴰⵡⵜ ⵉⵏⵓ ⴰⵙⵏⵏⴰⵏ. 43. 17- ⵉⵡⴰ, ⵜⴰⵎⵖⴰⵔⵜ ⴰⴷ ⵓⵔ ⵜⴼⵔⵉⴳ, ⵓⵔ ⴰ ⵜⵜⴰⵎⵥ ⴰⵎⴰⵏ ". 43. 18- ⵜⵏⵏⴰ ⴰⵙ ⵜⵎⵖⴰⵔⵜ ⵉ ⵍⵇⵇⴰⴹⵉ: " ⵄⵍⴰ ⵕⴱⴱⵉ ⴰ ⵣⴷⴷⵉ ⵀⴰⵜⵉ ⵓⵔ ⵓⴳⵯⵉⵖ ⴰⴷ ⴰⵎⵥⵖ ⴰⵎⴰⵏ ⵓⵍⴰ ⴰⴷ ⴼⵔⴳⵖ. 43. 19- ⵏⴽⴽ, ⵀⴰⵜⵉ, ⵜⵡⴰⵢⵄⵊⵊⴰⴱⵖ ⵖ ⵜⵢⵢⵓⴳⵯⴰ ". 43. 20- ⵉⵏⵏⴰ ⴰⵙ ⵍⵇⵇⴰⴹⵉ: " ⵎⴰⴷ ⴽⵎ ⵢⴰⵖⵏ? ". ⵜⵏⵏⴰ ⴰⵙ: " ⵄⴰⵢⵏ, ⴰ ⵣⴷⴷⵉ ⵉⵢⵉ ⴷⴰ ⵖ ⵉⵢⵉ ⵜⵉⵜ ⵜⵎⴽⵔⴰⵣⴷ, ⴰⴽⴽⵯ ⵓⵔ ⵜⴰ ⵉⵊⵊⵉ ". 43. 21- ⵉⵏⵏⴰ ⴰⵙ ⵍⵇⵇⴰⴹⵉ ⵉ ⴱⵓⵎⵃⵎⴷ ⴷ ⵓⵙⵡⵓ: " ⴰⴽⴽⵯ ⵓⵔ ⵜⴰ ⴷⴰⵔⵓⵏ ⵎⴰ ⵜⴰⵟⵟⵓⵎ; ⵓⵔ ⴰⵔ ⴰⵟⵟⵓⵏ ⵍⴼⴹⵍ ⴰⵔ ⵉⵖ ⵍⴰⵏ ⵍⵎⴰⵍ ". 43. 22- ⴰⴷ ⵜⴳⴰⴱⵍⵎ ⵜⴰⵎⵖⴰⵔⵜ ⴰⴷ ⵙ ⴰⵢⵏⵏⴰ ⵜⵜ ⵉⵅⵚⵚⴰⵏ, ⴰⵔ ⴼⵍⵍⴰⵙ ⵜⵚⵉⵢⵢⴰⵕⵎ ⵣⵣⵖ ⵓⵏⵏⵔⴰⵔ ⴰⵔ ⵉⵖ ⵜⵊⵊⵉ. 43. 23- ⵉⵖ ⴷ ⵉⵍⵎⵎⴰ ⵉⴱⵇⵇⴰ ⴽⵔⴰ, ⵜⴱⴹⵓⵎ ⵜ; ⵉⵖ ⵓⵔ ⴷ ⵉⴱⵇⵇⴰ ⵢⴰⵜ, ⴽⵓⴷⴷ ⵢⴰⵏ ⵉⴷⴷⵓ ⴼ ⵃⴰⵍ ⵜ ". 43. 24- ⵏⴽⵔⵏ ⴰⵡⵉⵏ ⵜⴰⵎⵖⴰⵔⵜ ⵍⵍⵉ, ⴳⴰⴱⵍⵏ ⵜⵜ; ⴽⵓⴷ ⵢⴰⵏ ⵉⴹⵓⴼ ⵜⵜ ⵢⴰⵏ ⵡⴰⵙⵙ. 43. 25- ⵢⴰⵏ ⵡⴰⵙⵙ, ⵉⴹⵓⴼ ⵜⵜ ⵓⵙⵡⵓ, ⵙ ⴳⵉⵙ ⵉⵔⵙ ⵏ ⵢⵉⵣⵉ, ⵉⵡⵜ ⵜ, ⵙ ⴰⵙ ⵜⵏⵏⴰ ⵢⴰⵍⵍⴰⵀ. 43. 26- ⵍⵍⵉⵖ ⵜⵓⵜ ⴰⵙⵡⵓ, ⵉⵏⴽⵔ ⵉⴱⴰⵍⴰⴽ, ⵉⵅⵍⴹ ⴼ ⴱⵓⵎⵃⵎⴷ, ⵉⵏⵏⴰ ⴰⵙ " ⵎⴰ ⴰⴷ ⴰⴽ ⵜⵜⵉⵏⵉⵖ? " 43. 27- ⵏⴽⴽ ⵖⴰⵍⵖ ⵉⵣⴷ ⵢⴰⵏ ⵊⵊⵔⵃ ⴽⴰ ⴰⴷ ⵉⵍⵍⴰⵏ; 43. 28- ⵉⵔⵙ ⴳⵉⵙ ⵢⵉⵣⵉ, ⵡⵜⵖ ⵜ, ⵙ ⵉⵢⵉ ⴷⴰⵖ ⵜⵡⵜ ⵖ ⵉⵎⵉ ⴰⴹⵏⵉⵏ. 43. 29- ⵀⴰⵜⵉ ⴽⵓⵍⵍⵓ ⵜⴳⴰ ⵉⵎⴰⵡⵏ. ⵏⴽⴽ ⵙⴰⵎⵃⵖ ⴰⴽ ⵖ ⵜⵢⵢⵓⴳⵯⴰ ⴰⵙⵙ ". 43. 30- ⵉⵏⵏⴰ ⴰⵙ ⴱⵓⵎⵃⵎⴷ: " ⵍⵍⵉⵖ ⵉⴳⴰ ⵕⵕⵉ ⵖⵎⴽ ⴰⴷ ⵍⵍⴰⵀ ⵉⵀⵏⵏⵉ ⵜⴰⵢⵢⵓⴳⵯⴰ ⴰⴷ; 43. 31- ⴰⴷ ⵏⵉⵏⵉ ⵖⵉⵔ: " ⴰⴽⴽⵯ ⵓⵔ ⵏⴽⴽⵔⵣ ⵖ ⴰⵙⴳⴳⵯⴰⵙ ⴰⴷ ". 43. 32- ⴼⵍⵏ ⴰⵙ ⵜⴰⵢⵢⵓⴳⵯⴰ ⵉ ⵜⵎⵖⴰⵔⵜ ⵍⵍⵉ, ⴷⴷⵓⵏ ⴼ ⵃⴰⵍⵜⵏ. 44- ⴰⵎⵔⵔⴰⴽⵛⵉ ⴷ ⵜⵎⵖⴰⵔⵜ ⵏⵏⵙ 44. 1- ⵍⵇⵇⵉⵚⵜ ⵏ ⵢⴰⵏ ⵓⵎⵔⵔⴰⴽⵛⵉ ⵉⵜⴰⵀⵍ ⵢⴰⵜ ⵏ ⵜⵎⵖⴰⵔⵜ, ⵉⴳⴰⵡⵔ ⴷⵉⴷⵙ ⵖ ⴰⵢⵍⵍⵉ ⴷⵉⴷⴰⵙ ⵉⴳⴰⵡⵔ. 44. 2- ⵢⴰⵏ ⵡⴰⵙⵙ, ⵄⵣⵣⴽ ⵍⵍⴰⵀ, ⵙ ⴰⵙ ⵉⴳⴳⵯⵔ ⵉ ⵍⵎⵇⵇⴷⵉⵢⵜ ⵏⵏⵙ, ⵙ ⵜⵜ ⵢⵓⴼⴰ ⵓⵔ ⵜⵊⵊⵉⵏ. 44. 3- ⵉⵏⵏⴰ ⴰⵙ: " ⵎⴰⴷ ⴰⵎ ⵉⵊⵕⴰⵏ? ⵎⴰ ⵉⴳⴰⵏ ⵍⵃⴰⵊⴰ ⵏⵏⵎ ⴰⵍⵍⵉⵖ ⴷ ⵃⵜⵜⴰ ⵖⴰⴷ ⵏⵏⵎ ⵓⵔ ⵜ ⵜⵄⴷⵉⵍⴷ? 44. 4- ⵓⵎⵣⵖ ⴰⵅⴷⴷⴰⵎ ⵎⴰⴷ ⴷ ⵉⵜⵜⴰⴳⵎⵏ, ⵜⵉⵎⴽⵉⵔⵉⵜ ⵜⵍⵍⴰ ⵎⴰ ⵉⵙⵙⵏⵡⴰⵏ ⴰⵔ ⵜⵙⵙⵉⵔⵉⴷ; 44. 5- ⴰⵢⵏⵏⴰ ⵜⵔⵉⴷ ⴰⴷ ⴰⵎ ⴰⵎⵥⵖ ⴰⵅⴷⴷⴰⵎ ⵃⵜⵜⴰ ⵉ ⵡⴰⴷ ⵏⵏⵎ ⵎⴰ ⵜⵜ ⵉⵜⵜⵄⴷⴰⵍⵏ? " 44. 6- ⵜⵏⵏⴰ ⴰⵙ: " ⵉⵡⴰ, ⵖⵉⵔ ⴰⵎⵥ ⴽⵔⴰ ⵏ ⵓⵅⴷⴷⴰⵎ ⵢⴰⴹⵏⵉⵏ ⵎⴰ ⵉⵢⵉ ⴳⵉⵙ ⵉⵜⵜⵄⴰⵡⴰⵏⵏ ". 44. 7- ⵉⴳⴰⵡⵔ ⵢⴰⵏ ⵜⵍⵜ ⵢⵢⴰⵎ, ⵙ ⵉⵣⵔⵉ ⵢⴰⵏ ⵍⵅⵍⵇ ⵣⵣⵖ ⵉⵎⵉ ⵏ ⵜⵃⴰⵏⵓⵜ ⵏ ⵓⵎⵔⵔⴰⴽⵛⵉ ⵍⵍⵉ; 44. 8- ⵉⵏⵏⴰ ⴰⵙ: " ⴰⵛⵜⵜ ⴰ, ⵉⵙ ⵔⴰ ⵜⵅⴷⵎⴷ? "; ⵉⵏⵏⴰ ⴰⵙ: " ⴰ ⵙⵉⴷⵉ, ⵔⵉⵖ " 44. 9- ⵉⵏⵏⴰ ⴰⵙ: " ⵉⵡⴰ ⴽⵛⵎⴷ ⴷⴷⵔⴱ ⴰⴷ ⴰⵔ ⵜⵉⵙⵙ ⵅⵎⵙⴰ ⵏ ⵜⴳⵯⵎⵎⴰ, ⵜⵉⵏⵉⴷ ⴳⵉⵙ: ' ⵀⴰ ⵏⵏⵜⵜⴰⴼ ⵏⵏⵜⵜⴰⴼ ' " 44. 10- ⴰⵎⵔⵔⴰⴽⵛⵉ ⵉⵖⴰⵍ ⵉⵙ ⴰⵔ ⵉⵜⵜⵇⵊⵊⴰⵎ. 44. 11- ⵉⵔⵓⵃ ⵡⴰⵍⵍⵉ ⵜⵉⵙⵙ ⵅⵎⵙⴰ ⵏ ⵜⴳⵯⵎⵎⴰ, ⵉⵏⵏⴰ ⴳⵉⵙ: " ⵀⴰ ⵏⵏⵜⵜⴰⴼ, ⵀⴰ ⵏⵏⵜⵜⴰⴼ ". 44. 12- ⵙ ⵜⴽⵜⵉ ⵜⵎⵖⴰⵔⵜ ⴰⵡⴰⵍ ⵍⵍⵉ ⴰⵙ ⵉⵏⵏⴰ ⵓⵔⴳⴰⵣ ⵏⵏⵙ. 44. 13- ⵜⵏⴽⵔ ⵜⴼⴼⵖ ⵙⵔⵙ, ⵜⵏⵏⴰ ⴰⵙ: " ⵎⴰⴷ ⴰⴽ ⵉⵏⵏⴰⵏ ⴰ ⵜⵉⵏⵉⴷ ⴰⵡⴰⵍ ⴰⵏⵏ? " 44. 14- ⵉⵏⵏⴰ ⴰⵙ: " ⵉⵏⵏⴰ ⵉⵢⵉ ⵜ ⵢⴰⵏ ⵓⵔⴳⴰⵣ ⵖⵉⴷ ⵖ ⵜⴰⵙⵙⵓⵇⵜ ". ⵜⵏⵏⴰ ⴰⵙ: " ⵉⵡⴰ ⴽⵛⵎ ⴷ ". 44. 15- ⵜⵏⴽⵔ ⵜⵙⵙⴽⵛⵎ ⵜ, ⴰⵍⵍⵉⵖ ⵜⵜ ⵉⵅⴷⵎ, ⵜⵏⵏⴰ ⴰⵙ: " ⵣⴰⵢⴷ ⵅⵍⴹ ⴼⵍⵍⴰⵙ ⵖ ⵜⵃⴰⵏⵓⵜ, ⵜⵙⵙⵓⴷⵎⴷ ⵉⵅⴼ ⵏⵏⵙ. 44. 16- ⵉⵖ ⴰⴽ ⵉⵏⵏⴰ: ' ⵎⴰ ⵜⵔⵉⴷ? ', ⵜⵉⵏⵉⴷ ⴰⵙ: ' ⵍⵍⴰⵀ ⵉⵅⵍⴼ ⵄⵍⵉⴽ, ⵜⵙⵎⵍⴰⴷ ⵉⵢⵉ ⵍⵅⴷⵎⵜ ' " 44. 17- ⵉⴷⴷⵓ ⵡⴰⵍⵍⵉ, ⵉⵕⵓⵃ ⴰⵎⵔⵔⴰⴽⵛⵉ, ⵉⵙⵙⵓⴷⵎ ⵉⵅⴼ ⵏⵏⵙ; ⵉⵏⵏⴰ ⴰⵙ: " ⵎⴰⴷ, ⴰ ⵜⵔⵉⵜⴷ? "; ⵉⵏⵏⴰ ⴰⵙ: " ⵍⵍⴰⵀ ⵉⵅⵍⴼ ⵄⵍⵉⴽ ". 44. 18- ⵉⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ? "; ⵉⵏⵏⴰ ⴰⵙ: " ⵜⵙⵎⵍⴰⴷ ⵉⵢⵉ ⵍⵅⴷⵎⵜ ". 44. 19- ⵉⵏⵏⴰ ⴰⵙ ⵓⵎⵔⵔⴰⴽⵛⵉ: " ⵎⴰⵅ ⵜⵅⴷⵎⴷ? " ⵉⵏⵏⴰ ⴰⵙ: " ⴰ ⵙⵉⴷⵉ, ⵅⴷⵎⵖ ". 44. 20- ⵉⵏⵏⴰ ⴰⵙ: " ⵔⴰⴷ ⵙⵓⵍ ⵜⵡⵔⵔⵉⴷ? ". ⵉⵏⵏⴰ ⴰⵙ: " ⴰ ⵙⵉⴷⵉ, ⵔⴰⴷ ⵡⵔⵔⵉⵖ ". 44. 21- ⵢⴰⵊⵊ ⵜ ⵓⵎⵔⵔⴰⴽⵛⵉ ⴰⵍⵍⵉⵖ ⵉⵡⵔⵔⵉ. ⵉⴽⴽ ⵉⵎⵉⴽⴽ ⵏ ⵜⴰⵙⵙⴰⵄⵜ, ⵉⵏⴽⵔ ⵉⵙⴷⵓⵇⵇⵕ ⵏⵏ. 44. 22- ⵍⵍⵉⵖ ⵏⵏ ⵉⵙⴷⵓⵇⵇⵕ, ⵜⴰⵙⵉ ⵜⵎⵖⴰⵔⵜ ⴰⵔⴳⴰⵣ ⵍⵍⵉ, ⵜⴱⵕⵕⵎ ⵜ ⵖ ⵜⵎⵊⴷⵉⵏⵜ, 44. 23- ⵜⵙⴱⵉⴷⴷ ⵜ ⴷ ⵓⴳⴰⴷⵉⵔ, ⵜⵙⴽⵔ ⵉⵙ ⴰⵔ ⵜⵜⵙⵉⵢⵢⴰⵇ ⴰⵍⵍⵉⵖ ⴷⴰⵖ ⵉⵙⴷⵓⵇⵇⵕ. 44. 24- ⵜⵏⵏⴰ ⴰⵙ: " ⵎⴰ ⵉⵙⴷⵓⵇⵇⵓⵕⵏ? " ⵉⵏⵏⴰ ⴰⵙ: " ⵏⴽⴽ ", ⵜⵏⵏⴰ ⴰⵙ: " ⵎⴰ ⵜⴳⵉⴷ ⴽⵢⵢ? "; ⵜⵙⴽⵔ ⴰⴽⴽⵯ ⵉⵙ ⵓⵔ ⵜ ⵜⵙⵙⵉⵏ. 44. 25- ⵉⵏⵏⴰ ⴰⵙ: " ⵏⴽⴽ; ⵕⵥⵎ ". ⵜⵕⵥⵎ ⴰⵙ, ⵜⵏⵏⴰ ⴰⵙ: " ⵀⴰⵜⵉ, ⵓⵔ ⵖⴰⵍⵖ ⵉⵣⴷ ⴽⵢⵢ ⵓⵔ ⴰⴷ ⵜⵜⴰⵛⴽⴰⴷ ⵖ ⵍⵡⵇⵇⵜ ⵉ ". 44. 26- ⵏⵏⵉⵖ ⴽⵢⵢ ⵓⵔ ⴰⴷ ⴷ ⵜⴰⵛⴽⴷ ⵖ ⵍⵡⵇⵇⵜ. 44. 27- ⵉⴽⵛⵎ ⵙ ⵜⴳⵎⵎⵉ, ⵉⴽⴽ ⵜⵜ ⴽⵓⵍⵍⵓ, ⵓⵔ ⵢⵓⴼⵉ ⵢⴰⵜ. ⵜⵏⵏⴰ ⴰⵙ: " ⵎⴰ ⴰⴷ ⵜⵔⵉⴷ, ⵎⴰ ⴰⵙ ⴰⵔ ⵜⵜⵉⵏⴰⴳⴷ? " 44. 28- ⵉⵏⵏⴰ ⴰⵙ: " ⵓⵔ ⴰⵔ ⵜⵜⵉⵏⴰⴳⵖ ⵙ ⵢⴰⵜ; ⵖⵉⵔ ⴳⴳⵉⵡⵔⵖ ⴰⵍⵍⵉⵖ ⵕⵎⵉⵖ, ⴰⵛⴽⵖ ⴷ ⵓⵅⵍⴰⵚ ". 44. 29- ⵉⵏⴽⵔ ⵉⴼⴼⵖ. ⵜⵙⵙⵓⴼⵖ ⴷⴰⵖ ⵡⴰⵍⵍⵉ ⵣⵖ ⵜⵎⵊⴷⵉⵏⵜ ⴰⵍⵍⵉⵖ ⵜⵜ ⵉⵅⴷⵎ. 44. 30- ⵜⵏⵏⴰ ⴰⵙ: " ⵣⴰⵢⴷ, ⵅⵍⴹ ⴼⵍⵍⴰⵙ, ⵜⵣⵔⵉⴷ ⵣⵣⵖ ⵉⵎⵉ ⵏ ⵜⵃⴰⵏⵓⵜ. 44. 31- ⵉⵖ ⴰⴽⵯ ⵓⵔ ⵙⵔⴽ ⵉⵙⴰⵡⵍ, ⵜⵉⵏⵉⴷ ⴰⵙ ⴽⵢⵢ: " ⵚⴱⴰⵃ ⵍⵅⵉⵔ, ⴰ ⵄⵎⵎⵉ ⵍⵃⴰⵊⵊ ". 44. 32- ⵉⵖ ⴰⴽ ⵉⵏⵏⴰ: " ⵉⵙ ⵜⵅⴷⵎⴷ? " ⵜⵉⵏⵉⴷ ⴰⵙ " ⵅⴷⵎⵖ ". 44. 33- ⵍⴰⵅⴱⴰⵔ ⴰⵏⵏ ⵖ ⴽ ⵉⵙⴰⵇⵇⵙⴰ, ⵜⴼⴽⴷ ⴰⵙ ⵜⵏ. ⵉⵏⵏⴰ ⴰⵙ: " ⵡⴰⵅⵅⴰ ". 44. 34- ⵉⴷⴷⵓ ⵉⵅⵍⴹ ⵡⴰⵍⵍⵉ ⴼ ⵓⵎⵔⵔⴰⴽⵛⵉ, ⵉⵏⵏⴰ ⴰⵙ: " ⵚⴱⴰⵃ ⵍⵅⵉⵔ ". ⵉⵏⵏⴰ ⴰⵙ: " ⵉⵣⴷ ⵙⵓⵍ ⵜⵅⴷⵎⴷ? " 44. 35- ⵉⵏⵏⴰ ⴰⵙ: " ⴰ ⵙⵉⴷⵉ ⵅⴷⵎⵖ; ⵙ ⵏⵏ ⵉⴽⵛⵎ ⵓⵔⴳⴰⵣ ⵏ ⵜⵎⵖⴰⵔⵜ ⴰⵏⵏ; ⵜⴱⵔⵔⵎ ⵉⵢⵉ ⵖ ⵢⴰⵜ ⵏ ⵜⵎⵊⴷⵉⵏⵜ ". 44. 36- ⵉⵏⵏⴰ ⴰⵙ: " ⵔⴰⴷ ⵙⵓⵍ ⵜⵡⵔⵔⵉⴷ? ". ⵉⵏⵏⴰ ⴰⵙ " ⴰ ⵙⵉⴷⵉ, ⵔⴰⴷ ⵡⵔⵔⵉⵖ ". 44. 37- ⵉⴹⵓⴼ ⵜ ⵓⵎⵔⵔⴰⴽⵛⵉ. ⴰⵍⵍⵉⵖ ⵉⵡⵔⵔⵉ, ⵉⴽⴽ ⵉⵎⵉⴽ ⵏ ⵜⴰⵙⵙⴰⵄⵜ, 44. 38- ⵉⴷⴷⵓ ⵉⵅⵍⴹ ⴼⵍⵍⴰⵙ, ⵢⴰⵡⵉ ⵢⴰⵜ ⵜⵓⵣⵣⴰⵍⵜ, ⵉⵙⴷⵓⵇⵇⵕ ⵏⵏ. 44. 39- ⵜⵏⴽⵔ ⵜⴰⵍⵍⵉ ⵜⵙⵙⵓⵊⴰⴷ ⵢⴰⵏ ⵚⵚⵏⴷⵓⵇⵇ, ⵜⵣⵣⵓⴳⵣ ⴳⵉⵙ ⴰⵔⵊⵍⵉ ⵍⵍⵉ, 44. 40- ⵜⴱⵕⵕⵎ ⵜⵉⵎⵊⴷⵉⵏⵜ, ⵜⴳ ⵜⵜ ⵖ ⵍⵎⵓⴹⵄ ⵏⵏⵙ, ⵜⵏⴽⵔ ⵜⵕⵥⵎ ⴰⵙ, 44. 41- ⵜⵏⵏⴰ ⴰⵙ: " ⵎⴰⴷ ⴽ ⵢⴰⵖⵏ ⵖ ⴰⵙⵙ ⴰⴷ ⴰⵍⵍⵉⵖ ⴰ ⴷ ⵓⴽⵯⴰⵏ ⵜⵜⴰⵛⴽⴰⴷ ⵙ ⵜⴳⵎⵎⵉ? " 44. 42- ⵉⵏⵏⴰ ⴰⵙ " ⵓⵔ ⵉⵢⵉ ⵢⴰⵖ ⵡⴰⵍⵓ. ⵖⵉⵔ ⵉⵏⵖⴰ ⵉⵢⵉ ⵉⵅⴼ ⵛⵡⵉⵢⵢ. 44. 43- ⵙⵙⵡ ⵜⵉⵎⵊⴷⵉⵏⵜ ⴰⴷ "; ⵜⵏⵏⴰ ⴰⵙ: " ⵓⵀⵓ, ⵜⵉⵎⵊⴷⵉⵏⵜ, ⴰⴷ ⵓⵔ ⵜⵙⵙⵡⴷ ⵢⴰⵜ; ⵀⴰⵜⵉ, ⵓⵔ ⵉⵄⴷⵍ ". 44. 44- ⵉⵏⵏⴰ ⵡⴰⵍⵍⵉ ⴷ ⵉⵅⴼ ⵏⵏⵙ, ⵍⵍⵉⵖ ⴰⵙ ⵜⵏⵏⴰ: " ⵓⵔ ⵔⴰ ⵏⵙⵙⵡ ⵜⵉⵎⵊⴷⵉⵏⵜ ", ⴰⵏⵏⴰ ⴷⴰⵖ ⴳⵉⵙ ⵜⴳⴰ ⴰⵔⵊⵍⵉ ⴷⴰ. 44. 45- ⵉⵏⴽⵔ ⴰⵔ ⴳⵉⵙ ⵉⵜⵜⵛⵔⵔⴰⴳ ⵙ ⵜⵓⵣⵣⴰⵍⵜ ⵍⵍⵉ, ⴰⵛⴽⵓ ⵉⵖ ⵉⴼⵙⵉ ⵜⵉⵎⵣⴷⵉⵏⵜ ⵉⴽⵚⵓⴷ ⴰⴷ ⵣⴳ ⵉⵙ ⵉⵏⴹⵡ ⴱⵉⴼⴰⴷⴷⵏ ⴰⵏⵏ, ⵙ ⵜ ⵉⵏⵖⴰ. 44. 46- ⴰⵎⵔⵔⴰⴽⵛⵉ, ⵓⵍⴰ ⵏⵜⵜⴰ ⵓⵔ ⵉⵖⴰⵢ ⵉ ⵢⴰⵜ. 44. 47- ⵍⵍⵉⵖ ⴽⵓⵍⵍⵓ ⵉⵛⵔⵔⴳ ⵜⵉⵎⵊⴷⵉⵏⵜ ⵓⵔ ⵏⵏ ⴳⵉⵙ ⵢⵓⴼⵉ ⵢⴰⵜ, 44. 48- ⵉⵡⴰ ⵉⵏⴽⵔ ⴱⴱⵉⵏ ⵉⴼⴰⴷⴷⵏ ⵏⵏⵙ, ⵉⵏⴽⵔ ⵉⴳⴰⵡⵔ ⴼ ⵙⵙⵏⴷⵓⵇ ⵍⵍⵉ. 44. 49- ⴰⵔⵊⵍⵉ, ⵖⵉⵔ ⵉⵙⵙⴼⵍⴷ ⵉ ⵡⴰⵢⵢⴰⴹ ⴰⵍⵍⵉⵖ ⵉⴳⵉⵡⵔ ⴼ ⵙⵙⵏⴷⵓⵇ, ⵙ ⵉⴳⴳⵯⴷ, ⵉⵜⵜⵍⵇ ⴷ ⵉ ⵡⴰⵎⴰⵏ. 44. 50- ⵍⵍⵉⵖ ⴰ ⵜⵣⵣⵓ ⵜⵎⵖⴰⵔⵜ ⴰⵎⴰⵏ ⴼⴼⵖⵏ ⵣⵣⵖ ⵙⵙⵏⴷⵓⵇ, ⵜⴷⴷⵓ ⵜⴰⵀⴰⵡ ⴰⵔ ⵜⵏ ⵜⵙⵎⵓⵏⵓ ⵙ ⵓⵔⴰⵡⵏ ⵏⵏⵙ, 44. 51- ⴰⵔ ⵉⵙ ⵙⵏ ⵜⵜⵕⵓⵛ ⴰⵎⵔⵔⴰⴽⵛⵉ, ⵜⵏⵏⴰ ⴰⵙ: " ⵓⵔ ⵙⵙⵉⵏⵖ ⵎⴰⵜⵜⴰ ⵍⵎⵏⵣⵍ ⴰⴷ ⴳⵉⴽ ⵉⵍⵍⴰⵏ ⵖ ⴰⵙⵙ ⴰⴷ. 44. 52- ⵀⴰⵜⵉⵎⵊⴷⵉⵏⵜ ⵜⵛⵔⵔⴳⵜ ⵜⵜ; ⵀⴰ ⵜⴰⵇⵔⵄⵉⵜ ⵏ ⵎⴰⵡⵔⴹ, ⵢⴰⴷⴷⴰ ⴽⴰ ⴰⴷ ⵜⵜ ⵉⴷ ⵙⵖⵉⵖ, ⵀⴰⵜⵉ ⵜⵏⵖⵍⴷ ⵜⵜ. 44. 53- ⵓⵔ ⵙⵙⵏⵖⵉⵏⵖ ⵎⴰⵜⵜⴰ ⵖⵎⴽⴰ ⵜⴳⵉⵜ ". ⵉⵏⴽⵔ ⵉⴼⴼⵖ. 44. 53- ⵜⵏⴽⵔ ⵜⵎⵔ ⴳⵉⵙ, ⴰⵔ ⵏⵏ ⵜⵙⴷⵓⵇⵇⵓⵔ ⵙ ⵡⴰⴷⴷⵊⴰⵔⵏ; 44. 54- ⵏⵏⴰⵏ ⴰⵙ: " ⵎⴰ ⴰⴷ ⴽⵎ ⵢⴰⵖⵏ? " ⵜⵏⵏⴰ ⴰⵙⵏ: " ⴰⵔⴳⴰⵣ, ⵓⵔ ⵙⵙⵏⵖⵏⵖ ⵎⴰⵏⵉ ⵣⵣⵖ ⴷ ⵉⵜⵜⵓⵛⵢⵢⴰⵔ ⵖⴰⵙⵙ ⴰⴷ? 44. 55- ⵀⴰⵜ ⵉⴽⵛⵎ ⵏⵏ, ⵢⴰⵡⵉ ⵏⵏ ⵢⴰⵜ ⵜⵣⵏⵡⵉⵜ, ⵉⴱⵔⴽ ⴼ ⵜⵎⵣⴷⵉⵏⵜ ⴰⵍⵍⵉⵖ ⵜⵜ ⴽⵓⵍⵍⵓ ⵉⵛⵔⵔⴳ. 44. 56- ⵕⴱⴱⵉ ⵉⵖ ⵓⵔ ⵉⵢⵉ ⵉⵙⴽⵉⵔ ⵖⵎⴽⴰⵏⵏ ⵏⴽⴽ ". 44. 57- ⵉⵡⴰ, ⵍⵍⵉⵖ ⵜⴽⴽⴰ ⴼ ⵢⴰⵏ ⵔⴱⵄⴰ ⵏ ⵜⴳⵯⵎⵎⴰ ⵏⵖⴷ ⵅⵎⵙⴰ ⴷⴰ ⵉⴳⴰⵏ ⴰⴷⴷⵊⴰⵕⵏ ⵏⵏⵙⵏ 44. 58- ⴰⵍⵍⵉⵖ ⵜⵏ ⴽⵓⵍⵛⵉ ⵜⵅⴱⵕ ⵙ ⵖⵓⵏⵛⵜ ⵉⵏⵏ, ⵜⵡⵔⵔⵉ ⴷ ⴷⴰⵖ ⵙ ⵓⵅⴷⴷⴰⵎ, ⵜⵙⵙⵓⴼⴼⵖ ⵜ ⵉⴷ ⵣⵣⵖ ⵙⵙⵏⴷⵓⵇ. 44. 59- ⴰⵍⵍⵉⵖ ⵜⵜ ⵉⵅⴷⵎ, ⵜⵏⵏⴰ ⴰⵙ: " ⵣⴰⵢⴷ ⵙⵖ ⵉⵢⵉ ⴷ ⵢⴰⵏ ⵙⵉⵏ ⵉⵜⴱⵉⵔⵏ, ⵜⵡⵔⵔⵉⴷ ⴷ ". 44. 60- ⵉⴷⴷⵓ ⴰⵍⵍⵉⵖ ⵜⵏ ⴷ ⵉⵙⵖⴰ, ⵉⵡⵔⵔⵉ ⴷ ⴷⴰⵔⵙ, ⵉⵅⴷⵎ ⵜⵜ; 44. 61- ⵜⵏⵏⴰ ⴰⵙ: " ⵣⴰⵢⴷ, ⵅⵍⴹ ⴼ ⵄⵎⵎⵉ ⵍⵃⴰⵊⵊ. ⵉⵖ ⴽ ⵉⵙⵇⵇⵙⴰ, ⵜⴼⴽⵜ ⴰⵙ ⵍⵅⴱⴰⵔ; ⴰⴷ ⵓⵔ ⵜⵉⴽⵚⴰⴷⵜ ". 44. 62- ⵉⴷⴷⵓ ⵉⵅⵍⴹ ⴼⵍⵍⴰⵙ; ⵉⵙⴰⵇⵇⵙⴰ ⵜ, ⵉⵏⵏⴰ ⴰⵙ: " ⵉⵙ ⴷ ⵙⵓⵍ ⵓⴽⴰⵏ ⵜⵅⴷⵎⴷ? " 44. 63- ⵉⵏⵏⴰ ⴰⵙ: " ⴰ ⵙⵉⴷⵉ ⵅⴷⵎⵖ, ⴱⵍⵃⴰⵇⵇ ⵢⵓⵛⴽⴰ ⵏⵏ ⵢⴰⵏ ⵓⵔⴳⴰⵣ ⵏ ⵜⵎⵖⴰⵔⵜ ⴰⵏⵏ, ⵜⴳ ⵉⵢⵉ ⵖⵉⵔ ⵖ ⵙⵙⵏⴷⵓⵇ ". 44. 64- ⵉⵏⵏⴰ ⴰⵙ: " ⵔⴰⴷ ⵙⵓⵍ ⵜⵡⵔⵔⵉⴷ? " ⵉⵏⵏⴰ ⴰⵙ ⴰ ⵙⵉⴷⵉ ⵔⴰⴷ ⵡⵔⵔⵉⵖ: ⵜⵙⵓⵍ ⵍⵅⴷⵎⵜ ". 44. 65- ⵢⴰⵊⵊ ⵜ ⵓⵎⵔⵔⴰⴽⵛⵉ ⴰⵍⵍⵉⵖⵉⴷⴷⴰ, ⵉⴷⴷⵓ ⵙ ⵢⴰⵏ ⵓⴳⵣⵣⴰⵔ, 44. 66- ⴰⵍⵍⵉⵖ ⴰⵙ ⴷ ⵉⴼⴽⴰ ⵢⴰⵜ ⵍⵎⵇⴷⴷⴰ, ⵉⴳ ⵜⵜ ⵖ ⴷⴷⴰⵡ ⵜⴰⵊⵍⵍⴰⴱⵉⵢⵜ ⵏⵏⵙ, ⵉⴷⴷⵓ ⵙ ⵜⴳⵎⵎⵉ, ⵉⵙⴷⵓⵇⵇⵔ ⵏⵏ. 44. 67- ⵜⴰⵙⵉ ⴷ ⴰⵔⴳⴰⵣ ⵍⵍⵉ, ⵜⵣⵣⵓⴳⵣ ⵜ ⵙ ⵡⴰⵏⵓ, ⵜⴼⴽ ⴰⵙ ⵉⵜⴱⵉⵔⵏ, 44. 68- ⵜⵏⵏⴰ ⴰⵙ: " ⵍⵡⵇⵇⵜ ⵏⵏⴰ ⵉⵍⵍⴰ ⵎⴰ ⵏⵏ ⵢⵓⴳⴳⴰⵏ ⵙ ⵡⴰⵏⵓ, ⵜⵟⵍⵇⴷ ⴷ ⵉ ⵉⵜⴱⵉⵔⵏ ". 44. 69- ⵉⵡⴰ ⵜⴷⴷⵓ ⵜⵕⵥⵎ ⴷ ⵉ ⵄⵎⵎⵉ ⵍⵃⴰⵊⵊ, ⵉⴽⵛⵎ ⴷ, ⵉⴳⵡⵡⴷ ⵙⵙⵏⴷⵓⵇ ⵍⵍⵉ. 44. 70- ⵜⵏⵏⴰ ⴰⵙ: " ⵅⵉⵔ ⵙⵙⵏⴷⵓⵇ, ⴰⴷ ⵓⵔ ⴼⵍⵍⴰⵙ ⵜⴳⴰⵡⵔⵜ, ⴰⴷ ⵓⵔ ⵜⵏⵖⵍⵜ ⵖⴰⵏⵏ ⴳⵉⵙ ⵉⴱⵇⵇⴰⵏ ". 44. 71- ⵓⵔ ⵜ ⵉⴷ ⵜⴽⵎⵎⵉⵍ ⴰⵍⵍⵉⵖ ⴰⵙ ⵉⵏⵏⴰ ⵉ ⵙⵙⵏⴷⵓⵇ ⵙ ⵍⵎⵇⴷⴷⴰ ⵢⴰⵍⵍⴰⵀ. 44. 72- ⵖⵉⵔ ⵜⴹⵓⴼ ⵜ ⴰⵍⵍⵉⵖ ⴰ ⵉⵕⵥⵥⴰ ⵖ ⵙⵙⵏⴷⵓⵇ, ⵜⴼⴼⵖ ⵏⵉⵜ, ⵜⵖⵔ ⴷ ⵉ ⵡⴰⴷⴷⵊⴰⵔⵏ, 44. 73- ⵜⵏⵏⴰ ⴰⵙ: " ⴰⵔⴳⴰⵣ, ⵖ ⴰⵢⴷ ⴰ ⵙ ⵔⴰⴷ ⵜ ⵉⵙⴽⵔ, ⵓⵔⵜⴰ ⵜ ⵉⵙⴽⵉⵔ ". 44. 74- ⴽⵛⵎⵏ ⵡⴰⴷⴷⵊⴰⵔⵏ, ⵏⵏⴰⵏ ⴰⵙ: " ⵙⵉⴷⵉ ⵎⵓⵃⵎⵎⴰⴷ, ⵚⵚⴱⴰⵃ ⵍⵅⵉⵔ " ⵉⵏⵏⴰ ⴰⵙⵏ: " ⵚⵚⴱⴰⵃ ⵍⵅⵉⵔ ". ⵏⵏⴰⵏ ⴰⵙ " ⴰⴷ ⵉⵄⴼⵓ ⵕⴱⴱⵉ ". 44. 75- ⴰⵛⴽⵓ ⵜⵄⵍⵎ ⵉⵙⵏ ⵉⵙ ⵉⵎⵎⵓⵄⴹⵔ, ⵣⵉⴽⴽ. 44. 76- ⵍⵍⵉⵖ ⴰⵙ ⵏⵏⴰⵏ: " ⴰⴷ ⵉⵄⴼⵓ ⵔⴱⴱⵉ ", ⵉⵏⵏⴰ ⴰⵙⵏ: " ⴰⴷ ⵓⵔ ⵉⵄⴼⵓ ⵕⴱⴱⵉ; ⵎⴰⵅ ⵎⴰ ⵉⵍⵍⴰⵏ? " 44. 77- " ⵃⵓⵔⵎⴰ ⵏⵏⵓⵏ, ⴰⵎⵥ ⴰⵜ ⴰⵔⴳⴰⵣ, ⵀⴰⵜⵉ ⵏⵏⵉⵖ ⵍⵅⴰⵟⵔ ⵏⵏⵙ ⴰⴷ ⴰⵙ ⵉⵜⵜⵉⵏⵉⵏ ⵖⵓⵏⵛⵜ ⵉⵏⵏ; 44. 78- ⵀⴰⵜⵉ ⵉⴱⴰⴷⵍ ⵓⵔⴳⴰⵣ ⵖ ⵜⴰⵙⵙⴰⵄⵜ; ⵀⴰⵜⵉ ⵓⵔ ⵙⵓⵍ ⵉⵎⵍⵉⴽ ⵍⵄⵇⵇⵍ ⵏⵏⵙ ". 44. 79- ⴰⵎⵥⵏ ⵜ ⴰⵍⵍⵉⵖ ⴰⵙ ⵙⴽⵔⵏ ⵢⴰⵏ ⵓⴽⵔⵔⴰⴼ ⵉⵣⴷⴷⵉⴳⵏ. 44. 80- ⵏⵏⴰⵏ ⴰⵙ: " ⴰⵖ ⵓⵔ ⴷ ⴽⵔⴰ ⵏ ⵓⵢⴷⵉ ⵏ ⵉⵙⵙⵉⴹ ⴰⴷ ⴽ ⵉⵖⴱⵉⵏ? ⵉⵏⵏⴰ ⴰⵙⵏ: " ⵓⵔ ⵜⴰ ⵉⴹⵀⵉⵔ ". 44. 81- ⵏⵏⴰⵏ ⴰⵙ: " ⴰⵖ ⵓⵔ ⵎⴰⵏⵉ ⵖ ⵜⵜⵓⴹⴹⴰⵜ ⵜⵜⵉⵡⵛⵢⵢⴰⵔⵜ ⴷ ⴳⵉⵙ? " ⵉⵏⵏⴰ ⴰⵙⵏ: " ⵓⵔ ⵜⴰ ⵉⴹⵀⵉⵔ ". 44. 82- ⵉⵖ ⴰⵙⵏ ⵉⵏⵏⴰ ⴰⵔⵊⵍⵉ ⴰⴷ ⵉⵍⵍⴰⵏ ⵖ ⵜⴳⵎⵎⵉ, ⵉⴽⵚⵓⴷ ⴰⴷ ⵉⴳ ⵍⴽⴷⴷⴰⴱ; ⵉⵖ ⵉⴼⵙⵙⵜⴰ ⵃⵙⴱⵏ ⴰⵙ ⴰⵎⵎⵄⴹⴰⵔ. 44. 83- ⵉⵏⵏⴰ ⴰⵙⵏ ⵃⵓⵔⵎⴰ ⵏⵏⵓⵏ, ⴰⴳⴳⵯ ⴰⵜ ⵙ ⵡⴰⵏⵓ, ⴰⵖ ⵓⵔ ⴳⵉⵙ ⴽⵔⴰ ⵏ ⵍⵖⴰⵛⵉ ". 44. 84- ⴰⵙⵉⵏ ⴽⵔⴰ ⵏ ⵉⵎⴽⵣⴰⵣⵏ ⵟⵍⵇⵇⵏ ⴰⵙⵏ ⵖ ⵡⴰⵏⵓ; ⵉⵟⵍⵇ ⴷ ⵡⴰⵍⵍⵉ ⵉ ⵉⵜⴱⵉⵔⵏ. 44. 85- ⵏⵏⴰⵏ ⴰⵙ: " ⵍⴰⵍⴰ, ⴰⵔⴳⴰⵣ, ⵄⵍⴰ ⴽⵓⵍⵍⵉ ⵃⴰⵍ ⵉⵜⵜⵓⵛⵢⵢⴰⵔ. 44. 86- ⴰ ⵜⵣⵓⵕⵎ ⴽⵔⴰ ⵏ ⵓⴳⵔⵔⴰⵎ ⵎⴰⴷ ⴰⵙ ⵉⵙⵍⴰⴱⵏ ⵉⵙⵉⴹ ", ( ⵏⵏⴰⵏ ⴰⵙ ) " ⴰⴷ ⵉⵄⴼⵓ ⵕⴱⴱⵉ ", ⴰⵙⵙⵏ ⵜ ⴼⴼⵖⵏ. 44. 87- ⵉⵡⴰ, ⴰⵍⵍⵉⵖ ⵜⵙⵃⵙⵙⴰ ⵜⴰⵍⵍⵉ ⵉⵙ ⴼⴼⵖⵏ ⵡⵉⵍⵍⵉ, ⵜⵔⴳⵍ ⵏⵏ ⵜⵉⴼⵍⵓⵜ, 44. 88- ⵜⵙⵙⵖⵍⵉ ⴷ ⴰⵔⵊⵍⵉ ⵣⵣⵖ ⵡⴰⵏⵓ, ⵜⵙⵙⵡ ⴰⵙ ⵜⵉⵎⵊⴷⵉⵏⵜ, ⵉⵅⴷⵎ ⵜⵜ. 44. 89- ⵍⵍⵉⵖ ⴰ ⴳⵉⵙⵏ ⵉⵜⵜⵣⵓ ⵓⵔⴳⴰⵣ ⵅⴷⵎⵏ ⵖ ⵍⴳⵯⴷⴷⴰⵎ ⵏⵏⵙ ⵉⴳ ⵜⴰⵖⵓⵉⵢⵉⵜ: 44. 90- " ⵍⵍⴰⵀⵓⵎⵎⴰ! ⵉⵏⵏⴰ ⵀⴰⴷⴰ ( ⵎⵓⵏⴽⴰⵕ ): ⴰⵔⴳⴰⵣ ⴷⴰ ⵉⵜⵜⵅⴷⴰⵎ ⵜⴰⵎⵖⴰⵔⵜ ⵖ ⵍⴳⵯⴷⴷⴰⵎ ⵉⵏⵓ! " 44. 91- ⵢⴰⵏ ⵉⵙⵙⴼⵍⴷⵏ ⵉ ⵓⵎⵔⵔⴰⴽⵛⵉ ⴷⴰ ⵉⵜⵜⵉⵏⵉ ⴰⵡⴰⵍ ⴰⵏⵏ ⵖ ⵣⵣⵏⵇⵜ, ⵉⵔⵡⵍ, ⵉⵣⴷⵉ " ⵍⵍⴰⵀ ⵉⵅⵔⵔⵊ ⵍⵄⴰⵇⵉⴱⴰ ⴱⵉⵅⵉⵔ ". 44. 92- ⴰⵍⵍⵉⵖ ⵜⵜ ⵣ ⴳⵉⵙ ⵉⵡⴷⴰ, ⵜⵏⵏⴰ ⴰⵙ: " ⵉⵡⴰ ⵎⴰⴷ ⴽ ⵢⴰⵖⵏ? ⵢⴰⴽ ⵓⵔ ⴽ ⴹⵍⵉⵎⵖ? 44. 93- ⴽⵢⵢ ⴰⴷ ⵢⵓⵎⵥⵏ ⴰⵅⴷⴷⴰⵎ, ⵜⴰⵣⵏ ⵜ ⵉⴷ; ⵀⴰⵜⵉ ⵉⵅⴷⵎ. 44. 94- ⵉⵡⴰ, ⵖⵉⴽⴽ, ⵉⵡⴷⴰ ⴽ ⵏⵖⴷ ⵙⵓⵍ? " ⵉⵏⵏⴰ ⴰⵙ: " ⴱⴰⵔⴰⴽⴰ ". 44. 95- ⵜⵙⵙⵉⴼⴹ ⵡⴰⵍⵍⵉ, ⵉⴷⴷⵓ ⴼⵃⴰⵍ ⵜ, ⵜⵖⵔ ⴷ ⵉ ⵎⵉⴷⴷⵏ, ⵜⵏⵏⴰ ⴰⵙ " ⴱⴷⴷ ⴰⵜ ⴰⵔ ⴷ ⴰⵙⵉⵖ ⵍⵃⵡⴰⵢⵊ ⵉⵏⵓ. 44. 96- ⵉⵖ ⴷ ⴰⵔⴳⴰⵣ ⴰⴷ ⵉⵄⴼⴰ ⴼⵍⵍⴰⵙ ⵕⴱⴱⵉ ⵣⵖ ⵖⴰⴷ ⴳⵉⵙ ⵉⵍⵍⴰⵏ, ⵙⵓⵍ ⵉⵖ ⵉⵢⵉ ⵉⵔⴰ, ⵜⴰⴱⴰⵔⴰⴽⴰⵍⵍⴰⵀ; ⵓⵔ ⵙⵓⵍ ⵉⵢⵉ ⵉⵔⵉ, ⵍⵍⴰⵀ ⵉⵀⵏⵏⵉ ⵜ ". 45- ⴰⵔⴳⴰⵣ ⴷ ⵜⵎⵖⴰⵔⵜ ⵏ ⵄⵎⵎⵉⵙ 45. 1- ⵍⵇⵇⵉⵙⵜ ⵏ ⵢⴰⵏ ⵍⵅⵍⵇ ⵉⵜⵜⵡⴰⵢⵔⴱⴰⵟ ⵖ ⵢⴰⵜ ⵏ ⵜⵎⵖⴰⵔⵜ ⵏ ⵄⵎⵎⵉⵙ. 45. 2- ⵜⴷⵕⵕⴼ ⴱⵣⵣⴰⴼ, ⵜⵍⵍⴰ ⴳⵉⵙ ⵜⴰⵣⴰⵔⵜ. 45. 3- ⴰⵔ ⵙⵔⵙ ⵉⵜⵜⴰⵣⵏ ⵢⴰⵜ ⵜⴼⵇⵇⵉⵕⵜ ⴰⵍⵍⵉⵖ ⴰⵙ ⵜⵏⵏⴰ: " ⵡⴰⵅⵅⴰ: ⴱⵍⵃⴰⵇⵇ ⵔⴰⴷ ⴼⵍⵍⴰⵙ ⵛⵕⴹⵖ ⴽⵔⴰⴹⵜ ⵍⵎⴰⵏⵉⵔⴰⵜ. 45. 4- ⵉⵖ ⵣⵖ ⴳⵉⵙⵏⵜ ⵉⴼⴼⵖ, ⵉⵡⴰ ⴽⵔⴰ ⵓⵔ ⵉⵍⵍⴰ ". 45. 5- ⵉⵖ ⴳⵉⵙⵏⵜ ⵉⵃⵚⵍ, ⴰⴷ ⵓⵔ ⵢⵉⵏⵉ ⵖⴷⵔⵖ ⵜ ". 45. 6- ⵉⵏⵏⴰ ⴰⵙ ⵡⴰⵍⵍⵉ: " ⵡⴰⵅⵅⴰ "; ⵜⵏⵏⴰ ⴰⵙ: " ⵉⵡⴰ, ⵃⵜⵜⴰ ⵉⵖ ⵓⵔ ⵜⵣⴹⴰⵕⴷ ⵉ ⵢⴰⵜ, ⵜⴷⴷⵓⴷ ⵙ ⵃⴰⵊⴰ ⵏⵏⴽ! " 45. 7- ⵉⵏⵏⴰ ⴰⵙ: " ⵍⴰⵍⴰⵍ, ⵖⵉⵔ ⴽⵔⴰ ⴽⵎ ⵉⵄⵊⴱⵏ, ⵜⴳⵔⴷ ⵙⵔⵙ "; ⵜⵏⵏⴰ ⴰⵙ: " ⵉⵡⴰ ⵜⴰⴷⴳⴳⵯⵡⴰⵜ ⴰⴷ ⵜⴰⵛⴽⴷ ⴷ ". 45. 8- ⵜⴰⴷⴳⴳⵯⴰⵜ ⵉⴷⴷⵓ. ⵜⵙⵙⴽⵛⵎ ⵜ ⵙ ⵢⴰⵏ ⵓⵃⴰⵏⵓ ⵏ ⵡⴰⵍⵉⵎ, ⵜⵏⵏⴰ ⴰⵙ: " ⴳⴰⵡⵔ ⵖⵉⵏⵏ ⴰⵔ ⴷ ⵙⴰⵍⴰⵖ ". 45. 9- ⵍⵍⵉⵖ ⵉⴽⵛⵎ ⵓⵔⴳⴰⵣ ⵏⵏⵙ ⵜⵏⵏⴰ ⴰⵙ: " ⴰⴷ ⵓⵔ ⵜⴰ ⵜⴳⴳⴰⵡⵔⴷ "; ⵉⵏⵏⴰ ⴰⵙ: " ⵎⴰⵅ? " 45. 10- ⵜⵏⵏⴰ ⴰⵙ: " ⵀⴰⵜⵉ ⵛⴽⴽⴰⵖ ⵉⵙ ⵉⴽⵛⵎ ⴽⵔⴰ ⵙ ⵓⵃⴰⵏⵓ ⵏ ⵡⴰⵍⵉⵎ. ⴰⴳⴳⵯ ⵏⵏ ⵙⵔⵙ ⵣⵡⴰⵔ ". 45. 11- ⵉⵏⴽⵔ ⵓⵔⴳⴰⵣ ⵍⵍⵉ, ⵉⴷⴷⵓ, ⵉⵕⵓⵃ ⵉⵎⵉ ⵏ ⵓⵃⴰⵏⵓ, ⵉⵏⵏⴰ ⴰⵙ " ⵎⴰ ⵉⵍⵍⴰⵏ ⵖⵉⴷ? " 45. 12- ⵉⵏⵏⴰ ⴰⵙ: " ⵖⵉⵔ ⵏⴽⴽ ⴰ ⵄⵎⵎⵉ "; ⵉⵏⵏⴰ ⴰⵙ: " ⵎⴰ ⵜⵏⴰⵡⵍⵜ ⵖⵉⵏⵏ? " 45. 13- ⵢⴰⵀⴰⵡ ⵉⴽⴽⵙ ⴰⵊⵍⵍⴰⴱⵉ ⵏⵏⵙ, ⵉⵏⵏⴰ ⴰⵙ: " ⵖⵉⵔ ⵍⵍⴰⵏ ⴷⴰⵔⵉ ⴽⵔⴰ ⵏ ⵎⴷⴷⵏ; ⵓⵛⴽⵉⵖ ⴷ ⵙ ⴽⵔⴰ ⵏ ⵡⴰⵍⵉ ". 45. 14- ⵉⵏⵏⴰ ⴰⵙ: " ⴰⵡⴰ, ⴰⵙⵉ ⵍⵇⵇⵢⴰⵙ, ⵜⴼⴼⵖⴷ ". ⵉⵄⵎⵎⵕ ⴰⵊⵍⵍⴰⴱⵉ ⵏⵏⵙ ⵙ ⵡⴰⵍⵉⵎ, ⵉⴼⴼⵖ. 45. 15- ⵉⵡⴰ, ⵎⴷⵉ ⵏⵏⵙ ⵏ ⵡⴰⵙⵙ, ⵖ ⴷⵉⴷⵙ ⵉⵎⵏⴰⴳⴳⴰⵔ ⵉⵏⵏⴰ ⴰⵙ: " ⴰ ⵜⴰ, ⵎⴰⴷ ⵉⴳⴰ ⵖⴰⵢⴰⴷ ⵍⵍⵉ ⵜⵙⴽⵔⴷ? " 45. 16- ⵜⵏⵏⴰ ⴰⵙ: " ⵔⵉⵖ ⴰⴷ ⵥⵕⵖ ⵉⵙ ⵜⵖⴰⵢⴷ ⵉ ⴽⵔⴰ ". 45. 17- ⵉⵏⵏⴰ ⴰⵙ: " ⵉⵡⴰ, ⵀⴰ ⵏⵏ ⵜⵉⵏ ⵉⴹⴳⴰⵎ, ⵉⴼⵔⴰ ⵜⵜ ⵕⴱⴱⵉ ". 45. 18- ⵜⵏⵏⴰ ⴰⵙ: " ⵉⵡⴰ ⴰⵣⴽⴽⴰ ⵜⴰⵛⴽⴷ ⵏⵏ ⴰⵣⴰⵍ ". 45. 19- ⵉⵏⴽⵔ ⵉⴷⴷⵓ, ⵜⵙⴽⵛⵎ ⵜ ⵙ ⵢⴰⵏ ⵓⵃⴰⵏⵓ, ⵜⵓⵔⵡ ⴳⵉⵙ ⵜⴽⵣⵄⵓⵏⵜ; 45. 20- ⵜⵙⴳⴰⵡⵔ ⵜ ⴳⵉⵙ, ⵜⴷⴷⵓ ⵙ ⵓⵔⴳⴰⵣ ⵏⵏⵙ, 45. 21- ⵜⵏⵏⴰ ⴰⵙ: " ⴰ ⵡⴷⴷⵉ, ⴷⴰ ⴷ ⵜⵜⴰⵛⴽⴰⵏ ⵎⴷⴷⵏ, ⴷⴰ ⴰⵖ ⵜⵜⴹⴰⵍⴰⴱⵏ ⵉⴽⵣⵄⴰⵏ. 45. 22- ⵏⵏⵉⵖ ⴰⵙⵏ: ' ⵚⴱⵔ ⴰⵔ ⴷ ⵏⵣⵀⵓ ⵎⴰⵏⵡⴰ ⵏⵔⴰ ⵉ ⵉⵅⴼ ⵏⵏⵖ '. 45. 23- ⵖⵉⴽⴽ, ⵏⴽⵔ ⵛⵄⴰ ⵎⴰⵏⵡⴰ ⵜⵔⵉⴷ ⴰⴼⴰⴷ ⴰⴷ ⵏⵏ ⵏⴼⴽ ⵖⵡⵉⵏⵏ ⴰⴹⵏⵉⵏ ⵉ ⵎⴷⴷⵏ, ⴰⴷ ⵓⵔ ⵖⵉⵔ ⵙⵙⴹⵢⵢⵄⵏ ⵜⴰⴽⵣⵄⵓⵏⵜ ". 45. 24- ⵉⵏⴽⵔ ⵓⵔⴳⴰⵣ ⵍⵍⵉ ⵉⴷⴷⵓ ⵉⴽⵛⵎ ⵙ ⵓⵃⴰⵏⵓ, ⵙ ⵏⵏ ⵢⵓⴼⴰ ⵡⴰⵍⵍⵉ ⵉⵙⴽⴽⵓⵎⵎⵔ ⴳⵉⵙ. 45. 25- ⵉⵏⵏⴰ ⴰⵙ: " ⵎⴰ ⵉⴳⴰ ⵖⵡⴰⴷ? " ⵉⵏⵏⴰ ⴰⵙ: " ⵏⴽⴽ, ⴰ ⵄⵎⵎⵉ ". ⵉⵏⵏⴰ ⴰⵙ ⵎⴰ ⵜⵏⴰⵡⵍⴷ? " 45. 26- ⵉⵏⵏⴰ ⴰⵙ: " ⵖⵉⵔ ⵏⵏⴰⵏ ⵉⵢⵉ ⵜⵓⵔⵓ ⴰⵡⵏ ⵜⴽⵣⵄⵓⵏⵜ. ⴰⵛⴽⵖ ⵔⴰⴷ ⴰⵡⵉⵖ ⵢⴰⵏ ⵓⴽⵣⵄⵓⵏ ". 45. 27- " ⵉⵡⴰ, ⴰⵙⵉ ⵡⴰⵏⵏ ⴽ ⵉⵄⵊⴱⵏ, ⵜⴰⵡⵉⴷ ⵜ ". 45. 28- ⵢⴰⵙⵉ ⵡⴰⵍⵍⵉ ⴰⴽⵣⵄⵓⵏ? ⵉⴼⴼⵖ; 45. 29- ⴷⴰⵔ ⵜⵣⵡⴰⵔⵉⵏ ⵖ ⴷⴰⵖ ⵉⵎⵏⴰⴳⴳⴰⵔ ⴷ ⵜⵎⵖⴰⵔⵜ, ⵉⵏⵏⴰ ⴰⵙ: " ⴰ ⵜⴰ, ⵎⴰ ⵉⴳⴰ ⵖⴰⵢⴰⴷ ⵜⵙⴽⵔⴷ? " 45. 30- ⵜⵏⵏⴰ ⴰⵙ: " ⵔⵉⵖ ⴰⴷ ⵥⵔⵖ ⵉⵙ ⵜⵣⴹⴰⵔⴷ ⵉ ⴽⵔⴰ, ⵏⵖⴷ ⵓⵔ ⵜⵣⴹⴰⵔⴷ ⵉ ⵢⴰⵜ; 45. 31- ⵥⵔⵖ ⵓⵍⴰ ⵄⵎⵎⵉ ⴽ ⵉⵙ ⵉⵇⵇⴱⵍ ⴰⴼⵓⵙ ⵏⵖ ⵓⵔ ⵜ ⵉⵇⵇⴱⵉⵍ ", ⵉⵏⵏⴰ ⴰⵙ: " ⵉⵡⴰ ⴰⵔ ⵖⵉⴽⴽ " 45. 32- ⵜⵏⵏⴰ ⴰⵙ: " ⵖⵉⴽⴽ, ⵎⵔⵃⴱⴰ ⴱⵉⴽ, ⵓⵔ ⵙⵓⵍ ⵉⵍⵍⵉ ⵎⴰⴷ ⵜⵜⵉⵏⵉⵖ. 45. 33- ⵍⵡⵇⵇⵜ ⵉⵏⵏ ⴳⵏⵏ ⵎⴷⴷⵏ, ⵜⴰⵛⴽⴷ ⵏⵏ. 45. 34- ⵀⴰⵉⵢⵉ ⵔⴰⴷ ⵡⴰⵍⴰⵖ ⵉⵎⵉ ⵏ ⵓⵃⴰⵏⵓ ", ⵉⵏⵏⴰ ⴰⵙ: " ⵡⴰⵅⵅⴰ ". 45. 35- ⵍⵍⵉⵖ ⵉⵛⵛⴰ ⵉⵎⵏⵙⵉ ⵏⵏⵙ, ⵉⴷⴷⵓ. ⵍⵍⵉⵖ ⵔⴳⵏ ⵅⵜⴰⵏⵏ, ⵜⵙⵡⴰⵍⴰ ⴷ ⴰⵔⴳⴰⵣ ⵏⵏⵙ ⵉⵎⵉ. 45. 36- ⵉⵏⵏⴰ ⴰⵙ: " ⵎⴰⵅ, ⵓⵔ ⴰⴷ ⵜⵡⴰⵍⴰⴷ ⵖⵉⴷ? " 45. 37- ⵜⵏⵏⴰ ⴰⵙ: " ⵓⵀⵓ, ⴰⵡⴷⴷⵉ, ⵏⴽⴽ ⴽⵙⵓⴹⵖ " 45. 38- ⵉⵏⵏⴰ ⴰⵙ: " ⵎⴰⵅⵅ ⵓⵔ ⵏⵔⴳⵉⵍ ⵜⵉⴼⵍⵓⵜ ⴰⵍⵍⵉⵖ ⵜⴽⵙⵓⴹⴷ? " 45. 39- ⵜⵏⵏⴰ ⴰⵙ: " ⵉⵡⴰ, ⵏⴽⴽ ⴽⵙⵓⴹⵖ; ⵓⵔ ⵓⵎⵉⵏⵖ: ⵖ ⵢⵉⴹ ⴰⵢⴰⴷ ". 45. 40- ⵃⵔⴰ ⵓⴽⴰⵏ ⵟⵟⴰⵙⵏ, ⵙ ⵀⴰ ⵏⵏ ⵡⴰⵍⵍⵉ ⵉⵕⵓⵃ ⵏⵏ. 45. 41- ⵖⵉⵔ ⵢⵓⴼⴰ ⵏⵏ ⵖⵡⴰⵏⵏ ⵉⴳⵏ ⵖ ⵉⵎⵉ, ⵢⴰⵍⵍ ⴰⵙ ⵉⴹⴰⵕⵕⵏ; ⵉⵖⴰⵍ ⵉⵙ ⴷ ⵜⴰⵎⵖⴰⵔⵜ 45. 42- ⵙ ⴷ ⵉⴼⴰⵇ ⵄⵎⵎⵉⵙ, ⵉⵏⵏⴰ ⴰⵙ: " ⵎⴰ ⵉⴳⴰ ⵖⵡⴰⴷ? " ⵉⵏⵏⴰ ⴰⵙ: " ⵖⵉⵔ ⵏⴽⴽ, ⴰ ⵄⵎⵎⵉ "; 45. 43- ⵉⵏⵏⴰ ⴰⵙ: " ⵎⴰ ⵜⵏⴰⵡⵍⴷ ⵖⵉⴷ? ". ⵉⵏⵏⴰ ⴰⵙ: " ⴰⵡⴷⴷⵉ, ⴰ ⵄⵎⵎⵉ, ⵏⴳⴳⵉⵡⵔ ⵖ ⵍⵊⴰⵎⵄ ⵏⴽⴽ ⴷ ⴽⵔⴰ ⵏ ⵉⴼⵔⵅⴰⵏ; 45. 44- ⴰⵔ ⵏⵙⴰⵡⴰⵍ ⴰⵍⵍⵉⵖ ⴰⴽ ⵏⵏⴰⵏ: " ⵄⵎⵎⵉⴽ, ⵢⴰⵏ ⵓⴳⵍⴰⵢ ⴽⴰ ⴰⴷ ⵉⵙⴽⵔ! "; ⵏⵏⵉⵖ ⴰⵙⵏ ⵏⴽⴽ: " ⵓⵀⵓ, ⵙⵉⵏ! " 45. 45- ⵉⵏⵏⴰ ⴰⵙ ⵏⵎⵙⴰⵔⴰⵙ ⴼⵍⵍⴰⵙ, ⵏⴽⴽ ⴷⵉⴷⴰⵙⵏ, ⴰⵛⴽⵖ ⴷ ⴰⴷ ⵏⵏⵚⵚⵃⴰ ⵖ ⵍⵅⴱⴰⵔ ". 45. 46- ⵉⵏⵏⴰ ⴰⵙ: " ⵉⵡⴰ, ⵀⴰⵜⵏⵉ, ⵀⴰⵜⵉ ⵙⵉⵏ ⴰⵢⴰⴷ; ⵖⵉⵔ ⵣⴰⵢⴷ, ⴰⵎⵥ ⴽⵔⴰ ⴷⵉⴷⴰⵙⵏ ⵜⵙⴽⵔⴷ ". 45. 47- ⵉⵏⴽⵔ ⵉⵡⵔⵔⵉ. ⵜⵏⵏⴰ ⴰⵙ ⵜⵎⵖⴰⵔⵜ: " ⵉⵡⴰ ⵜⵥⵕⵉⴷ: ⵎⵔⴰ ⵡⴰⵍⴰⵖ ⵉⵎⵉ, ⵉⴽⵓⵜⵜ ⵎⴰ ⴳⴳⵉⴳⵉ ⵉⵊⵔⴰⵏ! " 45. 48- ⵉⵏⵏⴰ ⴰⵙ: " ⵓⵍⵍⴰⵀ, ⴰⴱⵍⴰ ⵏⵉⵜ ⵣⵓⵏⴷ ⵉⵍⵍⴰ ⵎⴰⴷ ⴰⵎ ⵜ ⵉⵏⵏⴰⵏ! " 45. 49- ⵜⵏⵏⴰ ⴰⵙ: " ⵏⴽⴽ ⵖ ⵢⵉⴹ ⵓⵔ ⴰ ⵜⵜⴰⵎⵏⵖ ". 45. 50- ⵉⵡⴰ ⵚⵚⴱⴰⵃ ⵉⵎⵏⴰⴳⴳⴰⵔ ⵖⵡⴰⵏⵏ ⴷ ⵅⵜⴰⵏⵏ, ⵉⵏⵏⴰ ⴰⵙ: " ⴰ ⵜⴰ, ⵎⴰ ⵉⴳⴰ ⵖⴰⴷ ⵜⵙⴽⵔⴷ, " 45. 51- ⵜⵏⵏⴰ ⴰⵙ: " ⵓⵔ ⴽ ⵖⴷⵉⵔⵖ; ⵉⵙ ⵓⵔ ⴷ ⴽⵔⴰⴹⵜ ⵍⵎⴰⵏⵉⵔⴰⵜ ⴰⵢⵍⵍⵉ ⵙ ⴰⴽ ⵏⵏⵉⵖ? " 45. 52- ⵉⵏⵏⴰ ⴰⵙ: " ⵢⴰⵀ ", ⵜⵏⵏⴰ ⴰⵙ: " ⵉⵡⴰ ⵖⵉⴽⴽ ⵎⵔⵃⴱⴰ ⴱⵉⴽ; ⴰⵣⴽⴽⴰ, ⵏⵛⴰⵍⵍⴰⵀ, ⴰⴷ ⵉⵢⵉ ⴷ ⵜⴰⵡⵉⴷ ⵢⴰⵜ ⵏ ⵟⵍⴰⵄⴰ; 45. 53- ⵜⴰⵛⴽⴷ ⵏⵏ ⵙ ⴷⴷⵓ ⵡⴰⵣⴰⵔ ⵏ ⵉⴳⵔⴰⵏ, ⵎⵔⵃⴱⴰ ⴱⵉⴽ ". 45. 54- ⵉⴷⴷⵓ ⵡⴰⵍⵍⵉ, ⵢⴰⵡⵉ ⴰⵙ ⴷ ⵟⵍⴰⵄⴰ. 45. 55- ⵜⵏⵏⴰ ⴰⵙ ⵉ ⵓⵔⴳⴰⵣ ⵏⵏⵙ: " ⵀⴰ ⵏⵏ ⴰⵣⴰⵔ, ⵓⵔ ⴳⵉⵙ ⴼⵍⵏ ⵎⴷⴷⵏ ⵡⴰⵍⵓ; ⵣⴰⵢⴷ ⴹⵓⴼ ⵜ. 45. 56- ⴷⴰ ⴽ ⵓⴽⴰⵏ ⵜⵜⴹⵓⴼⵏ ⴰⵔ ⵉⵖ ⴷ ⵜⵓⵛⴽⵉⴷ ⵙ ⵉⵎⴽⵍⵉ, ⴷⴷⵓⵏ ⵙⵔⵙ. 45. 57- ⵖ ⴰⵙⵙ ⴰⴷ ⵣⴰⵢⴷ ⵙ ⵖ ⵖⵉⵏⵏ. ⵔⴰⴷ ⴰⴽ ⵏⵏ ⴰⵡⵉⵖ ⵉⵎⴽⵍⵉ " 45. 58- ⵉⴷⴷⵓ ⵡⴰⵍⵍⵉ, ⵉⴽⵛⵎ ⵖ ⴳⵔ ⵡⵥⵥⵍⴰ ⵏ ⵡⴰⵣⴰⵔ, ⵉⴽⵜⵎ ⴳⵉⵙ. 45. 59- ⵉⵡⴰ ⵙ ⵀⴰ ⵡⴰⵍⵍⵉ ⵢⵓⵛⴽⴰ ⴷ ⵙ ⴷⴷⵓ ⵡⴰⵣⴰⵔ, ⵉⴳⴳⴰⵡⵔ ⴳⵉⵙ, ⵙ ⵀⴰ ⵏⵏ ⵜⴰⵍⵍⵉ ⵜⵓⵛⴽⴰ ⵏⵏ. 45. 60- ⵜⵏⵏⴰ ⴰⵙ ⵉ ⵡⴰⵍⵍⵉ: " ⵜⵉⵡⵉⴷ ⴷ ⵛⵛⵔⴱⵉⵍ? " ⵉⵏⵏⴰ ⴰⵙ: " ⵉⵡⵉⵖ ⵜ ⵉⴷ ". 45. 61- ⵜⵏⵏⴰ ⴰⵙ: " ⴰⵔⴰ ⴰⴷ ⵜⵏ ⵙⵙⵖⵍⵉⵖ, ⴰⴷ ⵥⵕⵖ ⵉⵙ ⵉⵢⵉ ⴳⴰⵏ ". 45. 62- ⵉⵡⴰ ⵜⵙⵙⵖⵍⵉ ⵜⵏ, ⵜⵏⵏⴰ ⴰⵙ: " ⴳⴰⵏ ⵉⵢⵉ ". ⵉⵏⴽⵔ ⵏⵉⵜ, ⵉⵙⵙⴹⵔ ⵜⵜ, ⵢⴰⴷⵔ ⴰⵙ. 45. 63- ⵍⵍⵉⵖ ⴰⵙ ⵢⵓⵍⵍ ⵉⴹⴰⵕⵕⵏ, ⵜⵏⵏⴰ ⴰⵙ: " ⵓⵔ ⵙⵙⵏⵖ ⵎⵏⵛⵜⴰ ⵔⴰⴷ ⵉⵡⵜ ⵛⵛⵔⴱⵉⵍ ⴰⴷ ". 45. 64- ⵢⴰⴳⴳⵯ ⴷ ⵉⵙⵙⵏ ⵓⵔⴳⴰⵣ ⵏⵏⵙ ⵣⵣⵖ ⵡⴰⵣⴰⵔ: 45. 65- ⵉⵏⵏⴰ ⴰⵙⵏ: " ⵉⵖ ⴰⵙⵏ ⵜⵙⴽⴰⵔⵜ ⵖⵎⴽ ⵉⵏⵏ, ⵓⵔ ⵙⴰⵔ ⴱⴱⵉⵏ! ". 46- ⵜⴰⵎⵖⴰⵔⵜ ⴷ ⵓⵎⴷⴷⴰⴽⵯⵍ ⵏⵏⵙ ⴷ ⵓⵔⴳⴰⵣ ⵏⵏⵙ 46. 1 ⵍⵇⵇⵉⵚⵜ ⵏ ⵢⴰⵏ ⵍⵅⵍⵇ ⵉⵜⴰⵀⵍ ⵢⴰⵜ ⵏ ⵜⵎⵖⴰⵔⵜ, ⵉⵡⴰ ⵜⴳⴳⴰⵡⵔ ⴷⵉⴷⴰⵙ ⵢⴰⵜ ⵍⵎⵓⴷⴷⴰ; 46. 2- ⵙ ⵜⵜ ⵉⵙⴷⴷⵓⴽⴽⵍ ⵢⴰⵏ ⵍⵅⵍⵇ, ⴰⵔ ⴷⴰⵔⵙ ⵉⵜⵜⴷⴷⵓ. 46. 3- ⴷⴰ ⵓⴽⴰⵏ ⴷⴰⵔⵙ ⵜⴽⵛⵛⵓⵎ, ⵜⵏⵏⴰ ⴰⵙ: " ⴰⵀⴰⵡ, ⵙⵉⴼⴹ ⵉⵢⵉ, ⴰⴷ ⵓⵔ ⵉⵢⵉ ⵉⵜⵜⵥⵉ ⵓⵔⴳⴰⵣ ⵉⵏⵓ, ⵉⵖ ⴷ ⵎⴰⵟⵍⵖ 46. 4- ⵢⴰⵏ ⵡⴰⵙⵙ, ⵉⵏⵏⴰ ⴰⵙ ⵖⵡⴰⵏⵏ: " ⴰⵔⴳⴰⵣ ⴰⴷ ⵏⵏⵎ ⵙ ⴰ ⵉⵢⵉ ⵓⴽⴰⵏ ⵜⵙⵙⵉⵡⵉⴷⵜ, ⵉⵔⴰ ⵍⵃⴰⵍ ⴰⴷ ⴰⵎ ⵙⴽⵔⵖ ( ⴽⵔⴰ ) ⵍⴳⴷⴷⴰⵎ ⵏⵏⵙ. " 46. 5- ⵜⵏⵏⴰ ⴰⵙ: " ⴰⵢ ⵀⴰⵢ, ⵎⴰⵅ ⵏⵜⵜⴰ ⵓⵔ ⵉⴳⵉ ⴰⵔⴳⴰⵣ? " 46. 6- ⵜⵏⵏⴰ ⴰⵙ: " ⴰⴷ ⵏⵏ ⴷⵉⴷⴰⵙ ⵜⵎⵓⵏⴷ ⵙ ⵍⵎⵓⴹⵄ ⴼⵍⴰⵏⵉ ". 46. 7- ⵖⵉⵏⵏ ⵙ ⴰⵙ ⵉⵏⵏⴰ ⵉⴳⴰ ⵖⴰⵔ ⵍⵅⵍⴰ. 46. 8- ⵜⵏⵏⴰ ⴰⵙ: " ⵎⴰ ⴰⴷ ⵖⵉⴽⴽ ⵜⵏⵏⵉⴷ? " - ⵉⵏⵏⴰ ⴰⵙ " ⵖⵎⴽ ⴰⴷ ⴰⵎ ⵏⵏⵉⵖ; 46. 9- ⵖⵉⵔ ⴰⵙⵙ ⴰⵏⵏ ⵔⴰ ⵏⵏ ⵜⴰⵛⴽⵎ, ⴰⴷ ⵉⵢⵉ ⵜⵄⵍⵎⴷ, ⴰⴼⴰⴷ ⴰⴷ ⴽⵯⵏ ⵣⵡⴰⵔⵖ ⵏⴽⴽ ⵙ ⵍⵎⵓⴹⵄ ". ⵜⵏⵏⴰ ⴰⵙ: " ⵡⴰⵅⵅⴰ ". 46. 10- ⵍⵍⵉⵖ ⵜⵡⵔⵔⵉ ⵙ ⵜⴳⵎⵎⵉ, ⵜⵙⴽⵔ ⵉⵙ ⵜⵃⵕⵊ, ⴰⵔ ⵜⴰⵍⵍⴰ. 46. 11- ⵍⵍⵉⵖ ⴷ ⵉⴽⵛⵎ ⵓⵔⴳⴰⵣ ⵏⵏⵙ ⵉⵏⵏⴰ ⴰⵙ: " ⵎⴰⴷ ⴽⵎ ⵢⴰⵖⵏ ⴰⵍⵍⵉⵖ ⴰ ⵜⴰⵍⵍⴰⴷ? " 46. 12- ⵜⵏⵏⴰ ⴰⵙ: " ⵢⵓⵛⴽⴰ ⴷ ⵢⴰⵏ ⵓⵄⵟⵟⴰⵔ ⵓⵣⵏⵏ ⵜ ⵉⴷ ⴷⴰⵔⵏⵖ, 46. 13- ⵉⵏⵏⴰ ⵉⵢⵉ: ' ⴱⴰⴱⴰⵎ, ⴰⴷ ⵜ ⵉⴷ ⵜⴰⴼⴷ ⵏⵖ ⵓⵔ ⵜ ⵉⴷ ⵜⵓⴼⵉⴷ; 46. 14- ⴰⵜⵉ ⵢⴰⵖ ⵜ ⴽⵔⴰ; ⵓⵔ ⵙⵓⵍ ⴰ ⵉⵙⴰⵡⴰⵍ ' " 46. 15- ⵉⵏⵏⴰ ⴰⵙ: " ⵉⵡⴰ ⵎⴰⵎⵏⴽⴰ? " - ⵜⵏⵏⴰ ⴰⵙ: " ⵓⵍⵍⴰⵀ, ⴱⵍⴰ ⵎⴰⵎⵏⴽⴰ; ⴰⴷ ⴷⴷⵓⵖ; 46. 16- ⵜⵔⵉⴷ ⴰⴷ ⴷⵉⴷⵉ ⵜⵎⵓⵏⴷ, ⵡⴰⵅⵅⴰ, ⵓⵔ ⵜⵔⵉⴷ, ⴷⴷⵓⵖ ⵡⴰⵃⴷⴰⵉⵢⵉ. " 46. 17- ⵉⵏⵏⴰ ⴰⵙ: " ⵉⵖ ⵔⴰ ⵜⴷⴷⵓⴷ, ⵓⵔ ⵉⵃⴽⴰⵎ ⴰⴷ ⴽⵎ ⴰⵣⵏⵖ ⵡⴰⵃⴷⵉⴽⵎ "; 46. 18- ⵜⵏⵏⴰ ⴰⵙ: " ⴰⵙⵉ ⵉⵢⵉ ⴷ ⵉⵎⵉⴽⴽ ⵏ ⵉⵔⴷⵏ, ⴰ ⵏⵙⴽⵔ ⵉⵎⵉⴽⴽ ⵏ ⵓⵖⵔⵓⵎ ⵎⴰⴷ ⵏⵜⵜⵥⵥⵍ ⵉ ⵉⴼⵔⵅⴰⵏ ". 46. 19- ⵉⵏⵏⴰ ⴰⵙ: " ⵡⴰⵅⵅⴰ ", ⵢⴰⵙⵉ ⴰⵙ ⴷ ⵉⵔⴷⵏ, ⵜⵥⴹⴰ ⵜⵏ, ⵜⵄⵊⵏ ⵜⵏ, ⵜⴷⴷⵓ ⵙⵔⵙ ⵖⵉⴷ ⵖ ⵉⴳⵏ, 46. 20- ⵜⵏⵏⴰ ⴰⵙ: " ⵉⵖ ⴷⴷⵉⵖ ⵖⵉⴽⴽ, ⵓⵔ ⵖⵎⵉⵖ ⵍⵃⵏⵏⴰ, ⵓⵔ ⴽⵓⵍⵍⵓ ⵉⵍⵉ ⵖ ⵉⵅⴼ ⵏ ⵎⴷⴷⵏ ⵉⵙ ⴷ ⵜⴰⵎⵓⵖⵜ ⴰⴼ ⵏⴷⴷⴰ. 46. 21- ⴰⵜⵉ ⵎⴰⵅⵛⵛⴰⵢ ⴷⴰ ⵏⵜⵜⵎⵏⴰⴳⴳⴰⵔ ⴷ ⵎⴷⴷⵏ ⵖ ⵓⵖⴰⵔⴰⵙ "; ⵉⵏⵏⴰ ⴰⵙ: " ⵉⵖ ⵔⴰ ⵜⵖⵎⴷ, ⵡⴰⵅⵅⴰ ". 46. 22- ⵏⵜⵜⴰⵜ ⵜⵙⵙⵏ ⴰⴷⵍⵍⵉ ⵎⴰ ⵉⵍⵍⴰⵏ ⵖ ⵉⵅⴼ ⵏⵏⵙ. 46. 23- ⵜⵖⵎ ⵍⵃⵏⵏⴰ, ⵜⵙⴽⵔ ⴽⵓⵍⵍⵓ ⵎⴽⴷⴰ ⵙⴽⴰⵔⵏⵜ ⵜⵎⵖⴰⵔⵉⵏ ⴰⵍⵍⵉⵖ ⵜⴱⵇⵇⴰ ⵖⵉⵔ ⵜⵣⵡⵡⵇ. 46. 24- ⵏⴽⵔⵏ ⴷ ⵚⵚⴱⴰⵃ ⴼⴹⵔⵏ, ⵉⵃⵍⵙ ⴰⵙⵔⴷⵓⵏ ⵏⵏⵙ, ⵉⴳ ⴰⵖⵕⵓⵎ ⵖ ⵓⵜⵍⵍⵉⵙ; 46. 25- ⵉⵙⵙⵏⵉ ⵜⵜ ⵜⵉⵖⵔⴷⵉⵏ ⵏⵏⵙ, ⵉⵡⴰ ⵙⵙⵓⴷⵓⵏ ⵏⵜⵜⴰⵜ ⵜⵄⵍⵎ ⵡⴰⵍⵍⵉ. 46. 26- ⵓⴼⴰⵏ ⵜ ⵉⵏⵏ ⵉⴳⴳⵉⵡⵔ ⵖ ⵍⵅⵍⴰ ⵍⵍⵉ, ⵢⵓⵊⴰⴷ. ⵓⵔ ⵜ ⵥⵔⵉⵏ ⴰⵍⵍⵉⵖ ⵏⵏ ⴼⵍⵍⴰⵙ ⴱⴷⴷⵏ. 46. 27- ⵉⵏⴽⵔ ⴷ ⵏⵉⵜ, ⵉⵍⵍⴰ ⵙ ⵢⴰⵜ ⵜⵙⴷⴷⴰ, ⵉⵔⴰⵔ ⴷ ⴽⵔⴰ ⴼ ⴽⵔⴰ; 46. 28- ⵉⵏⵏⴰ ⴰⵙ: " ⴳⴳⵯⵣ ⴰⵙⵔⴷⵓⵏ ⴰⴷ ⵓⵔ ⴽ ⵉⴼⴼⵖ ⵡⴰⵡⵓ ⵏⵏⵙ ⵎⴽⴰⵏⵏ ". 46. 29- ⵜⴰⵎⵖⴰⵔⵜ ⵜⵓⵎⵥ ⵖ ⵓⵔⴳⴰⵣ, ⵣⵄⵎⴰ ⵜⴽⵚⵓⴹ. ⴰⵔⴳⴰⵣ ⵉⵅⵙⵕ 46. 30- ⵉⵏⵏⴰ ⴰⵙ: " ⵏⵎⵎ ⵏⵏ ⴰ ⵜⴰ, ⴰⴷ ⴳⴳⵯⵣⵖ ⵣⵕⵖ ⵖⵡⴰⴷ ⵎⴰⴷ ⵉⵔⴰ "; ⵉⴳⴳⵯⵣ; 46. 31- ⵉⵏⵏⴰ ⴰⵙ: " ⴳⴳⵯⵣ ⴰ ⵜⴰ ⵓⵍⴰ ⴽⵎⵎ, ⴰⴷ ⵓⵔ ⴽⵯⵏ ⵙⵎⵓⵏⵖ ". 46. 32- ⵜⵏⴽⵔ ⵜⵛⵄⴰ ⵏⵏ ⵖ ⵓⵔⴳⴰⵣ ⵏⵏⵙ, ⵉⵏⵏⴰ ⴰⵙ: " ⵖⵉⵔ ⴳⴳⵯⵣ, ⴰ ⵏⵣⵕ ⵖⵡⴰⴷ ⵎⴰⴷ ⵉⵔⴰ ". 46. 33- ⵜⵏⴽⵔ ⵜⴳⴳⵯⵣ, ⵜⴽⵏⵓ ⵏⵏ ⵖ ⵓⵔⴳⴰⵣ ⵏⵏⵙ, ⵜⵏⵏⴰ ⴰⵙ: " ⵉⵙ ⴷ ⴰⵏⵏⴰ ⵉⵔⴰ ⵖⵡⴰⴷ ⴰⴷ ⴰⵖ ⵉⵏⵖ? " 46. 34- ⵉⵏⵏⴰ ⴰⵙ: " ⵀⴰ ⵉⵢⵉ ⵙⵓⵍ ⵜⵜⴹⵓⴼⵖ ⴰⵔ ⴷ ⵣⵕⵖ ⵎⴰⴷ ⵉⵔⴰ ". ⵉⵏⵏⴰ ⴰⵙ: " ⵙⵙⵡ ⴰⵜⵍⵍⵉⵙ ⴰⵏⵏ ". 46. 35- ⵉⵏⵏⴰ ⴰⵙ ⵉ ⵜⵎⵖⴰⵔⵜ ⵏⵏⵙ: " ⴰⵎⵥ ⴰ ⵜⴰ, ⵄⴰⵡⵏ ⵉⵢⵉ, - ⴰⵔⴳⴰⵣ ⵉⵅⵙⵕ- ⴰⵏⵣⵕ ⵖⵡⴰⴷ ⵎⴰⴷ ⵉⵔⴰ ". 46. 36- ⵉⵏⵏⴰ ⴰⵙ " ⴳⵏ ⴰ ⵜⴰ ⵖ ⵖⵉⴷ, ⴰⴷ ⵓⵔ ⴰⵡⵉⵖ ⵍⵄⵎⵎⵔ ⵏⵏⵎ ". 46. 37- ⵜⵏⴽⵔ ⵜⵛⵄⴰ ⵏⵏ ⵖ ⵓⵔⴳⴰⵣ ⵏⵏⵙ; ⵉⵏⵏⴰ ⴰⵙ: " ⵖⵉⵔ ⴳⵏ, ⴰ ⵏⵣⵕ ⵖⵡⴰⴷ ⵎⴰⴷ ⵉⵔⴰ ". 46. 38- ⵜⵏⴽⵔ ⵜⴳⵏ. ⵉⴳⵏ ⴼⵍⵍⴰⵙ, ⵉⵏⵏⴰ ⴰⵙ ⵉ ⵓⵔⴳⴰⵣ ⵏⵏⵙ: " ⴰⵎⵥ ⵉⴳⵍⴰⵢⵏ ⴰⴷ ⵓⵔ ⵍⴽⴽⵎⵏ ⴰⴽⴰⵍ. 46. 39- ⵓⵍⵍⴰⵀ ⵓⵔ ⵜ ⵍⴽⴽⵎⵏ, ⵓⵔ ⴽ ⵉⴷ ⴼⴼⴰⵍⵖ ⴼ ⵓⴷⵎ ⵏ ⴷⴷⵓⵏⵉⵜ ". 46. 40- ⵉⵏⴽⵔ ⵢⴰⵎⵥ ⵜⵏ ⴰⵍⵍⵉⵖ ⵜ ⵣⴳⵉⵙ ⵉⵡⴷⴰ, ⵉⵏⴽⵔ. 46. 41- ⵉⵡⴰ ⵜⵏⴽⵔ ⵜⵎⵖⴰⵔⵜ ⵏⵏⵙ ⵜⴽⵏⵓ ⵏⵏ ⴳⵉⵙ, 46. 42- ⵜⵏⵏⴰ ⴰⵙ: " ⵉⵙ ⴷ ⴰⴷ ⵏⴼⴽ ⵉ ⵖⵡⴰⴷ ⵉⵎⵉⴽ ⵏ ⵓⵖⵔⵓⵎ, ⵏⵖ ⴷ ⵎⴰ ⵏⵙⴽⴰⵔ? " ⵉⵏⵏⴰ ⴰⵙ: " ⵖⵉⵔ ⴼⴽ ⴰⵙ ⵜ ". 46. 43- ⵉⵡⴰ ⵜⴼⴽ ⴰⵙ ⴰⵖⵔⵓⵎ, ⴳⵏ ⴰⵜⵍⵍⵉⵙ ⴼ ⵓⵙⵔⴷⵓⵏ ⵏⵏⵙⵏ, ⵏⵉⵏ ⴰⵍⵍⵉⵖ ⵏⵏ ⵃⴰⵡⵍⵏ; 46. 44- ⵜⴰⵎⵥ ⴰⵙ ⵍⴽⵯⵎⵎⵉⵢⵜ, ⵜⵏⵏⴰ ⴰⵙ: " ⵀⴰ ⵏⵏ ⵕⴱⴱⵉ ⴳⵔ ⵡⴰⴷ, 46. 45- ⴽⵓⵍⵍⵓ ⵜⴱⵔⵉⴷ ⵙⵔⵙ: ⵎⴰ ⵎⵉ ⴰⴽ ⵜⵍⵉⵇ? " 46. 46- ⵉⵏⵏⴰ ⴰⵙ: " ⴰⵢ ⵀⴰⵢ ⵀⴰⵢ ⵀⴰⵢ, ⵓⵍⵍⴰⵀ ⴰⴱⵍⴰ ⵎⴰ ⵎⵉ ⵜⵍⵉⵇ: ⴷⴰ ⵙⵔⵙ ⵏⵜⵜⴽⴽⵉⵙ ⴷⴷⵍⵍ ⵉ ⵉⵅⴼ ⵏⵏⵖ ". 46. 47- ⵜⵏⵏⴰ ⴰⵙ: " ⵎⴰⵅ ⵉⵍⵍⴰ ⵙⵓⵍ ⴽⵔⴰ ⵏ ⴷⴷⵍⵍ ⵢⵓⴳⵔⵏ ⵡⴰⴷ? " 46. 48- ⵉⵏⵏⴰ ⴰⵙ: " ⵜⵖⴰⵍⴷ ⵖⵉⵔ ⵉⵙ ⵓⵔ ⵜⵜ ⴳⵉⵙ ⵙⴽⵉⵔⵖ? 46. 49- ⵙⵏⴰⵜ ⵜⵡⴰⵍ ⴰⴷ ⴰⵙⵏ ⵟⵍⵇⵖ ⴰⵍⵍⵉⵖ ⵍⴽⵎⵏ ⴰⴽⴰⵍ. 46. 50- ⵏⵏⵉⵖ ⴰⴷ ⵣⵕⵖ ⵎⴰ ⵔⴰⴷ ⵉⵙⴽⵔ; ⵉⵡⴰ, ⴰⵜⵉ, ⵃⵜⵜⴰ ⵓⵔ ⵉⵙⴰⵡⵍ ".